text:
PHUNZIRO 12
Kodi Mungatani Kuti Muyandikire Mulungu?
1. Kodi Mulungu amamvetsera mapemphero onse?
Mulungu akuuza anthu amitundu yonse kuti amuyandikire kudzera m’pemphero. (Salimo 65:2) Komabe sikuti iye amamvetsera kapena kuyankha mapemphero onse. Mwachitsanzo, mapemphero a mwamuna amene amachitira nkhanza mkazi wake angatsekerezedwe. (1 Petulo 3:7) Komanso pamene Aisiraeli ankapitirizabe kuchita zinthu zoipa, Mulungu anakana kumva mapemphero awo. Kunena zoona, ndi mwayi waukulu kwambiri kulankhula ndi Mulungu m’pemphero. Ndipotu Mulungu amamva mapemphero, ngakhale a munthu amene wachita tchimo lalikulu, ngati munthuyo walapa. Werengani Yesaya 1:15; 55:7.
2. Kodi tiyenera kupemphera motani?
Pemphero ndi mbali ya kulambira kwathu. Choncho tiyenera kupemphera kwa Yehova yekha, yemwe ndi Mlengi wathu. (Mateyu 4:10; 6:9) Komanso tikudziwa kuti ndife opanda ungwiro, choncho tiyenera kupemphera m’dzina la Yesu popeza kuti iye anatifera chifukwa cha machimo athu. (Yohane 14:6) Yehova safuna kuti tizingobwereza mapemphero amene tinawaloweza kapena amene analembedwa penapake. Iye amafuna kuti tizipemphera kuchokera pansi pa mtima. Werengani Mateyu 6:7; Afilipi 4:6, 7.
Mlengi wathu amamva ngakhale mapemphero a mumtima. (1 Samueli 1:12, 13) Iye amafuna kuti tizipemphera nthawi zonse. Mwachitsanzo, tingapemphere pogona, podzuka, tisanayambe kudya chakudya, kapena pamene takumana ndi mavuto. Werengani Salimo 55:22; Mateyu 15:36.
3. N’chifukwa chiyani Akhristu amasonkhana pamodzi?
Kuyandikira Mulungu si chinthu chophweka chifukwa choti m’dziko limene tikukhalamoli muli anthu omwe sakhulupirira Mulungu ndipo amanyoza lonjezo lake loti padziko lapansi padzakhala mtendere. (2 Timoteyo 3:1, 4; 2 Petulo 3:3, 13) Choncho timafunika kusonkhana ndi abale athu kuti tizilimbikitsana. Werengani Aheberi 10:24, 25.
Kucheza ndi anthu okonda Mulungu kumatithandiza kuti timuyandikire. Misonkhano ya Mboni za Yehova imatipatsa mwayi woti tilimbikitsidwe ndi chikhulupiriro chimene anzathu ali nacho. Werengani Aroma 1:11, 12.
4. Kodi mungatani kuti muyandikire Mulungu?
Kuganizira mozama zimene mwaphunzira kuchokera m’Mawu a Mulungu kungakuthandizeni kuti muyandikire Yehova. Muyenera kuganiziranso zimene iye wachita, malangizo amene wapereka komanso malonjezo ake. Kupemphera komanso kuganizira zimenezi mozama, kungakuthandizeni kuti muziyamikira kuchokera pansi pa mtima chikondi cha Mulungu komanso nzeru zake. Werengani Yoswa 1:8; Salimo 1:1-3.
Munthu angayandikire Mulungu pokhapokha ngati amamudalira komanso kumukhulupirira. Komabe chikhulupiriro chimafunika kuchilimbitsa nthawi zonse. Choncho muzichilimbitsa nthawi zonse poganizira zifukwa zimene zimakuchititsani kuvomereza zimene mumaphunzira. Werengani Mateyu 4:4; Aheberi 11:1, 6.
5. Kodi kuyandikira Mulungu kungakuthandizeni bwanji?
Yehova amakonda anthu omwe amamukonda. Iye angawateteze ku chinthu chilichonse chomwe chingawononge chikhulupiriro chawo komanso chiyembekezo chawo cha moyo wosatha. (Salimo 91:1, 2, 7-10) Komanso amatichenjeza kuti tisamachite zinthu zomwe zingawononge thanzi lathu komanso zomwe zingatibweretsere mavuto. Yehova amatiphunzitsa kuti zinthu zizitiyendera bwino pa moyo wathu. Werengani Salimo 73:27, 28; Yakobo 4:4, 8.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?
Pemphero Lingakuthandizeni Kukhala pa Ubwenzi ndi Mulungu
Kodi Mulungu amamvetsera mukamapemphera? Kuti mupeze yankho la funso limeneli, muyenera kudziwa zimene Baibulo limaphunzitsa pa nkhani ya pemphero.


c: text/html

text:
ZITHUNZI ZOFOTOKOZA NKHANI ZA M’BAIBULO
Zithunzi Zofotokoza Nkhani ya M’Baibulo
Ana a Yakobo
Werengani za ana 10 a Yakobo amene anagulitsa Yosefe. Werengani nkhaniyi pawebusaitiyi kapena patsamba lomwe mwasindikiza.
Zinanso
Adamu ndi Hava Anachita Zinthu Modzikonda
Kodi zotsatira za zimene anasankha kuchita zinali zotani?
Rahabi Anatsatira Malangizo
Banja limodzi linapulumuka nthawi imene mzinda wa Yeriko unagwa.
Davide Anachita Zinthu Molimba Mtima
N’chiyani chinamuchititsa Davide kukhulupirira kuti akhoza kugonjetsa Goliyati? N’chifukwa chiyani inunso muyenera kulimba mtima kuti muchite zinthu zabwino?

robotstxt: allowed

filter: keep


text:
KODI ZINANGOCHITIKA ZOKHA?
Kanyama Kam’madzi Komwe Kamasinthasintha Mtundu
KANYAMAKA kamatha kusintha mtundu moti nthawi zina kakasintha, munthu sangakaone. Lipoti lina linanena kuti “thupi la kanyamaka limatha kusinthasintha kaonekedwe kake mofulumira kwambiri.” Kodi kamachita bwanji zimenezi?
Taganizirani izi: Kanyamaka kamasintha mtundu pogwiritsa ntchito maselo omwe amapezeka mkati mwa khungu lake. Maselowa amakhala ndi tinthu ting’onoting’ono tokhala ngati timatumba ndipo timakhala ndi mitundu yosiyanasiyana. Komanso kunja kwa tinthu tokhala ngati timatumbati kuli timinofu. Ndiyeno kanyamaka kakafuna kusintha mtundu, ubongo wake umatumiza uthenga kutiminofu tija, kuti tikokeke. Zikatere timatumbato timafutukuka ndipo nthawi yomweyo kamasintha mtundu. Kanyamaka kamasintha mtundu pofuna kudziteteza komanso kukopa kakakazi.
Akatswiri a payunivesite ya Bristol ku England anapanga kanthu kokhala ngati khungu la kanyamaka. Pofuna kuti kanthu komwe anapangako kazichita zinthu ngati khungu la kanyamaka, akatswiriwo anapanga tinthu tomwe timagwira ntchito ngati timinofu tamuselo la kanyama kaja ndipo anatilumikiza kutimalabala tinatake tozungulira, takuda. Akatswiriwa atalumimikiza kanthuka kumagetsi, timalabala tija tinakokeka ndipo kanthuko kanasintha mtundu.
Katswiri wina yemwe anachita nawo kafukufukuyu dzina lake Jonathan Rossiter ananena kuti zimene anapezazi zikhoza kuthandiza kuti akatswiri apange zovala zotha kusintha mtundu mofulumira kwambiri potengera “zimene zimachitika kuti kanyamaka kasinthe mtundu.” A Rossiter ananenanso kuti anthu angamavale zovalazi pofuna kuti anthu asawazindikire komanso kuti azioneka bwino.
Kodi inuyo mukuganiza bwanji? Kodi zinangochitika zokha kuti kanyamaka kazisintha mtundu chonchi, kapena pali winawake amene anakalenga kuti kazichita zimenezi?


text:
MUTU 57
Yesu Anachiritsa Mtsikana Komanso Munthu Wogontha
MATEYU 15:21-31 MALIKO 7:24-37
YESU ANACHIRITSA MWANA WA MAYI WA KU FOINIKE
ANACHIRITSA MUNTHU WOGONTHA KOMANSO WOSALANKHULA
Yesu atadzudzula Afarisi chifukwa chotsatira miyambo yokomera iwowo, anachoka ku Kaperenao pamodzi ndi ophunzira ake. Iwo nalowera kumadera a Turo ndi Sidoni m’chigawo cha Foinike, chomwe chinali kumpoto chakumadzulo kwa Kaperenao.
Atafika kumeneko Yesu anapeza nyumba yoti azikhalako ndipo sanafune kuti anthu adziwe zoti ali kumeneko koma anthuwo anadziwabe. Mayi wina wachigiriki, yemwe anabadwira m’dera limeneli, anakumana ndi Yesu ndipo anayamba kumuchonderera kuti: “Ndichitireni chifundo Ambuye, Mwana wa Davide. Mwana wanga wamkazi wagwidwa ndi chiwanda mochititsa mantha.”—Mateyu 15:22; Maliko 7:26.
Patapita kanthawi, ophunzira a Yesu anauza Yesuyo kuti: “Muuzeni kuti azipita, chifukwa akupitirizabe kufuula m’mbuyo mwathumu.” Zimene Yesu anayankha zinasonyeza kuti anasankha dala kuti asamuyankhe mayiyo. Iye anati: “Ine sananditumize kwa wina aliyense koma kwa nkhosa zotayika za nyumba ya Isiraeli.” Komabe mayiyo sanasiyire pompo. Anapita pamene panali Yesu n’kugwada kenako anamuchonderera kuti: “Ambuye, ndithandizeni!”—Mateyu 15:23-25.
Pofuna kuona ngati mayiyo analidi ndi chikhulupiriro cholimba, Yesu anagwiritsa ntchito mawu amene Ayuda ankagwiritsa ntchito ponyoza anthu a mitundu ina. Iye ananena kuti: “Si bwino kutenga chakudya cha ana n’kuponyera tiagalu.” (Mateyu 15:26) Ponena kuti “tiagalu” Yesu anasonyeza kuti ankachitiranso chifundo anthu omwe sanali Ayuda ndipo n’kutheka kuti pamene ankanena mawu amenewa, nkhope yake komanso mawu ake zinkasonyeza zimenezi.
Mayiyu sanakhumudwe ndi zimene Yesu ananenazi, moti anagwiritsanso ntchito mawu amene Yesu ananena. Iye anayankha kuti: “Inde Ambuye, komatu tiagalu timadya nyenyeswa zakugwa patebulo la ambuye awo.” Yesu anazindikira kuti mayiyo anali ndi mtima wabwino ndipo anamuuza kuti: “Mayi iwe, chikhulupiriro chako ndi chachikulu. Zimene ukufuna zichitike kwa iwe.” (Mateyu 15:27, 28) Ndipo ndi zimene zinachitikadi. Mwana wamkazi wa mayiyo anachira ngakhale kuti mwanayo anali kwina. Mayiyo atabwerera kunyumba anakamupeza mwanayo atagona pabedi koma ali bwinobwino, “chiwandacho chitatuluka.”—Maliko 7:30.
Kenako Yesu ndi ophunzira ake anachoka m’dera la Foinike n’kulowera kumtsinje wa Yorodano womwe unali kumpoto chakumtunda kwa nyanja ya Galileya. Anawoloka mtsinje wa Yorodanowo n’kupita m’dera la Dekapole. Atafika kumeneko anakakwera phiri lina koma gulu la anthu linakawapeza komweko. Anthuwo anamubweretsera Yesu anthu olumala, othyoka ziwalo, akhungu komanso osalankhula ndipo anawaika pafupi ndi pamene anakhala moti anawachiritsa. Anthuwo anadabwa ndi zimene Yesu anachitazo ndipo analemekeza Mulungu wa Isiraeli.
Koma Yesu anathandiza mwapadera munthu wina amene anali wogontha komanso wovutika kulankhula. Tangoganizani mmene munthuyo ankamvera pa gulu la anthulo. Yesu ataona mmene munthuyo ankachitira mantha anachoka naye pagulupo n’kupita naye pambali. Ali kwa okha, Yesu anachita zinthu zomwe zinathandiza munthuyo kudziwa zimene Yesu amuchitire. Anapisa zala zake m’makutu a munthuyo ndipo analavula malovu n’kukhudza lilime la munthuyo. Kenako Yesu anayang’ana kumwamba n’kulankhula mawu omwe amatanthauza kuti “Tseguka.” Nthawi yomweyo munthuyo anayamba kumva komanso kulankhula bwinobwino. Yesu sanafune kuti nkhaniyi idziwike kwa anthu ambiri chifukwa ankafuna kuti anthuwo azimukhulupirira, osati chifukwa cha zinthu zimene amva kwa anthu ena, koma chifukwa cha zinthu zimene aona kapena kudzimvera okha.—Maliko 7:32-36.
Anthuwo ‘anadabwa kwambiri’ kuona kuti Yesu anali ndi mphamvu zotha kuchiritsa. Iwo ananena kuti: “Wachita zinthu zonse bwinobwino ndithu. Ngakhale ogontha akumva ndipo osalankhula akuwalankhulitsa.”—Maliko 7:37.
Onaninso
Yesu Amakonda Anthu
Kodi zoziziwitsa za Yesu zimasonyeza kuti iye amaona bwanji anthu?


text:
YANDIKIRANI MULUNGU
Yehova “Alibe Tsankho”
Kodi anthu ena anakuchitiranipo zinthu zimene munaona kuti ndi tsankho? Kodi munakanizidwapo zinthu zina chifukwa cha mtundu wanu kapena chifukwa chakuti ndinu wosauka? Ngati zimenezi zinakuchitikirani musaganize kuti ndi inu nokha chifukwa pali anthu ambiri amene amasalidwa. Komabe dziwani kuti Mulungu alibe tsankho. Mtumwi Petulo analemba motsimikiza kuti: “Mulungu alibe tsankho.”—Werengani Machitidwe 10:34, 35.
Petulo ananena mawu amenewa ali kunyumba ya Koneliyo yemwe sanali Myuda. Zinali zodabwitsa kuti Petulo ananena mawu amenewa chifukwa iye anali Myuda ndipo pa nthawiyi, Ayuda ankaona kuti anthu a mitundu ina anali odetsedwa komanso osafunika kucheza nawo. Komano n’chifukwa chiyani Petulo anapita ku nyumba ya Koneliyo? Yankho lachidule ndi lakuti Yehova Mulungu ndi amene anachititsa zimenezi. Mulungu anaonetsa Petulo masomphenya ndipo anamuuza kuti: “Zinthu zimene Mulungu waziyeretsa usiyiretu kuzinena kuti n’zoipitsidwa.” Petulo sanadziwe kuti iye asanaone masomphenya amenewa, Koneliyo anali atauzidwa kale ndi mngelo kuti aitane Petulo. (Machitidwe 10:1-15) Petulo sanakane kupita chifukwa anadziwa kuti ndi zimene Yehova wafuna.
N’chifukwa chake Petulo anati: “Ndazindikira ndithu kuti Mulungu alibe tsankho.” (Machitidwe 10:34) Mawu Achigiriki amene anawamasulira kuti “tsankho” amatanthauza “kuyang’ana nkhope.” (The Kingdom Interlinear Translation of the Greek Scriptures) Katswiri wina wa nkhani za m’Baibulo ananena kuti: “Mawu amenewa amanena za woweruza yemwe amayang’ana nkhope poweruza milandu.” Koma Mulungu poweruza sayang’ana nkhope, mtundu, dziko limene munthu akuchokera kapena kuti ndi wolemera kapena wosauka.
M’malo mwake Yehova amaona zimene zili mu mtima mwa munthu. (1 Samueli 16:7; Miyambo 21:2) Kenako Petulo ananena kuti: “[Mulungu] amalandira munthu wochokera mu mtundu uliwonse, amene amamuopa ndi kuchita chilungamo.” (Machitidwe 10:35) Kuopa Mulungu kumatanthauza kumulemekeza, kumukhulupirira komanso kupewa kuchita zinthu zimene zingamukhumudwitse. Kuchita chilungamo kumatanthauza kuchita zimene Mulungu amafuna ndi mtima wonse. Yehova amasangalala ndi munthu amene amamuopa komanso amene amafunitsitsa kuchita chifuniro chake.—Deuteronomo 10:12, 13.
Yehova akamayang’ana padziko lapansi amaona kuti anthu onse ndi a mtundu umodzi basi, womwe ndi mtundu wa ana a anthu
Ngati ena anakuchitiranipo zinthu mwatsankho, mawu a Petulo onena mmene Mulungu amaonera tsankho angakulimbikitseni ndipotu Yehova akufuna kuti anthu a mitundu yonse azimulambira. (Yohane 6:44; Machitidwe 17:26, 27) Iye amamva komanso kuyankha mapemphero a atumiki ake mosayang’ana mtundu umene akuchokera, kaya ndi olemera kapena osauka. (1 Mafumu 8:41-43) Sitikukayikira kuti Yehova akamayang’ana padziko lapansi amaona kuti anthu onse ndi a mtundu umodzi basi, womwe ndi mtundu wa ana a anthu. Kodi simungakonde kudziwa zambiri za Mulungu wopanda tsankho ameneyu?
Mavesi amene mungawerenge mu June


text:
NSANJA YA OLONDA DECEMBER 2014
Mulungu Akhoza Kukhala Mnzanu Wapamtima
Kodi mumaona kuti Mulungu ali kutali kwambiri moti n’zosatheka kukhala naye pa ubwenzi? Kodi mumaona kuti n’zotheka Mulungu kukhala mnzanu wapamtima?
Kodi N’zotheka Mulungu Kukhala Mnzanu Wapamtima?
Pali anthu enanso ambiri amene amaona kuti Mulungu ndi mnzawo wapamtima.
Kodi Mumadziwa Ndiponso Kutchula Dzina la Mulungu?
Kudzera m’Baibulo tingati Mulungu wakuuzani dzina lake kuti: “Ine ndine Yehova. Dzina langa ndi limeneli.”
Kodi Mumalankhulana ndi Mulungu?
Timalankhula ndi Mulungu popemphera kwa iye, nanga iye amatilankhula bwanji?
Kodi Mumachita Zomwe Mulungu Amafuna?
Mulungu amafuna kuti tizimumvera. Koma kukhala pa ubwenzi ndi Mulungu kumafuna zambiri.
Palibe Chinthu Chabwino Kwambiri Kuposa Kukhala pa Ubwenzi Ndi Mulungu
Zinthu zitatu zomwe zingakuthandizeni kuti Mulungu akhale mnzanu wapamtima.
Kodi Mumzinda wa Timgad Munkachitika Zotani?
Aroma anakonza pulani kuti azitha kukhala mwamtendere ndi anthu a kumpoto kwa Africa.
Kodi Ndi Zinthu Ziti Zomwe Tiyenera Kudziwa pa Nkhani ya Khirisimasi?
Mungadabwe mutadziwa mmene zinthu zomwe zimachitika pa Khirisimasi zinayambira.
“Kuzindikira Kumachititsa Munthu Kubweza Mkwiyo”
Nkhani ya Davide, mfumu ya ku Isiraeli, ingakuthandizeni kuti muziugwira mtima munthu akakukhumudwitsani.
Kodi Ndibwerekedi Ndalama?
Mfundo za m’Baibulo zingakuthandizeni kudziwa zoyenera kuchita.
Kuyankha Mafunso a M’Baibulo
Kodi mungatani kuti muziphunzitsa ana anu mogwira mtima mfundo za m’Baibulo?
Zina zimene zili pawebusaiti
Kodi Mulungu Ndi Mphamvu Yosaoneka?
Baibulo limanena kuti Mulungu analenga zinthu zonse. Koma kodi iye amatiwerengera?


text:
ZIMENE ZACHITIKA M’CHAKA CHAPITACHI
Ana Akusangalala ndi Mavidiyo a Makatuni
Kalebe, yemwe akupezeka m’mavidiyo a pa webusaiti ya jw.org a mutu wakuti Khalani Bwenzi la Yehova, tsopano ndi mwana wotchuka padziko lonse. Vidiyo yoyamba ya mwana ameneyu yamasuliridwa kale m’zinenero zoposa 130, ndipo talandira makalata ambiri okhudza mavidiyo amenewa.
Mwachitsanzo, mlongo wina wa zaka 11 ndi mng’ono wake wa zaka 8 analemba kuti: “Tatumiza zopereka kuti zithandize pa ntchito yolalikira padziko lonse. Tinapeza ndalamayi titagulitsa ng’ombe ziwiri zimene tinkaweta. Mayina a ng’ombezi anali Big Red ndi Earl. Tikupereka ndalamazi chifukwa taona kuti zingakuthandizeni kupanga mavidiyo ena akuti Khalani Bwenzi la Yehova. Tikuganiza kuti zingakhale bwino ngati makolo a Kalebe atabereka mwana wina wamkazi kuti Kalebe akhale ndi mchemwali wake. Tikufuna tidzaone ngati Kalebe azidzachita nsanje kuti kwabwera mwana wina. Vidiyo ya Kalebe timaikonda kwambiri.”
Ana ambiri analoweza mawu a muvidiyo yonseyi, kuphatikizapo nyimbo ndi mawu a wofotokozera. Mlongo wina analemba kuti mumpingo wawo wa ofalitsa 100, muli ana 40. Ambiri mwa ana amenewa sanakwanitse zaka 10. Ndiyeno tsiku lina kumapeto kwa misonkhano, anaimba nyimbo nambala 120. Mlongoyu anagwetsa misozi atamva ana onse akuimba “nyimbo yawoyi” monyadira kwambiri.
Mlongo wina ananena kuti mdzukulu wawo ataonerera vidiyoyi kawiri, ananena kuti: “Ndikufuna ndikakonze kuchipinda kwanga kuti zidole zanga zisagwetse anthu chifukwa angavulale.” Anatsimikizadi kuchita zimenezi moti sanalole kuti adye chakudya mpaka atamaliza kuyeretsako.
Kumudzi wina m’dziko la South Africa, tsiku lililonse ana ambirimbiri ankapita kunyumba ya banja lina la Mboni. Ena ankaganiza kuti anawa ankakonda kupita kunyumbako chifukwa choti banjali linkagulitsa maswiti. Koma ayi, chifukwa chake sichinali chimenechi. Chifukwa chake chinali choti ana ena ankaitana ana anzawo a m’mudzimo kuti akaonerere vidiyo yakuti Khalani Omvera Kuti Mulandire Madalitso m’chinenero chawo cha Chikhosa. Tsiku lina kunabwera ana 11 ndipo onse anali ataloweza nyimbo ya mu vidiyoyi.
Ku Ecuador, kuli ana ena awiri olankhula Chikichuwa, omwe si Mboni. Wamkulu dzina lake ndi Isaac ndipo ali ndi zaka 8, pamene mng’ono wake ndi Saul yemwe ali ndi zaka 5. Anawa ankati akawapatsa ndalama kuti akadyere, iwo ankasunga pang’onopang’ono n’kumagula zidole za mfuti, malupanga ndi asilikali. Tsiku lina amayi awo anawauza kuti ayeretse m’chipinda chawo n’kuika zidole zawo zonse m’katoni pansi pa bedi. Patapita nthawi anawa anapatsidwa mphatso ya DVD yakuti Khalani Bwenzi la Yehova, ndipo anaionerera limodzi. Patapita mlungu umodzi, amayi awo akuyeretsa m’nyumbamo anapeza kuti zidole zina zimene zinali m’katoni zija mulibemo, ndipo mwangotsala za magalimoto zokha. Ndiyeno anafunsa anawo kuti, “Zidole zija zili kuti?” Anawo anayankha kuti, “Tinakazitaya kudzala chifukwa Yehova amadana ndi zidole zimenezo.” Ndiye ana anzawo akamasewera ndi zidole zokhudzana ndi zachiwawa, Isaac amawauza kuti: “Musaseweretse zimenezo. Yehova amadana nazo.”


text:
10 AUGUST 10, 2015
ZIMBABWE
Misonkhano ya Chaka cha 2015 ya Mboni za Yehova Yakuti “Tsanzirani Yesu” Yayamba Kuchitika ku Zimbabwe Patatha Chaka Chimodzi Kuchokera Pamene Kunachitika Msonkhano wa Mayiko
HARARE, Zimbabwe—A Mboni za Yehova anayamba kuchita misonkhano yaikulu kuyambira Lachisanu pa 31 July,2015. Misonkhanoyi ili ndi mutu wakuti, “Tsanzirani Yesu.” Misonkhanoyi izichitika kwa masiku atatu ndipo ikhala ikuchitika mpaka cha pakati pa mwezi wa October.
Woyankhula m’malo mwa a Mboni za Yehova ku Zimbabwe, dzina lake John Hunguka, anati: “Tikuyembekezera kuti msonkhano umenewunso ukhala wosaiwalika. Zimene zinachitika chaka chatha pamsonkhano wa mayiko womwe unachitikira ku Harare, zichititsa kuti ambiri abwere pamsonkhanowu. Msonkhano wa 2014 ndi wosaiwalika m’mbiri yonse ya Mboni za Yehova ku Zimbabwe kuno.” Nyuzipepala ina yomwe ndi yotchuka kwambiri ku Zimbabwe inanena kuti ku Zimbabwe sikunachitikeponso “msonkhano waukulu choncho.” Inanenanso kuti msonkhanowu utangochitika mu 2014 “nkhani yonena za a Mboni za Yehova inali m’kamwam’kamwa m’dziko lonselo.”
Anthu oposa 82,000 anapita kubwalo la zamasewera la National Sports Stadium ku Harare pa tsiku lomaliza la msonkhanowu. Woimira ofesi ya Mboni za Yehova ku Zimbabwe, dzina lake John Jubber, anati: “Tinali ndi alendo okwana 3,500 omwe anachokera m’mayiko ena monga Brazil, Germany, United States, Zambia ndi Kenya.”
Chifukwa choti msonkhanowu unadya moto m’dziko lonse la Zimbabwe, nduna ya zokopa alendo komanso kulandira bwino anthu, dzina lake Walter Mzembi, anapita kulikulu lapadziko lonse la Mboni za Yehova ku New York kuti akathokoze chifukwa choti anasankha kuti msonkhanowu ukachitikire ku Zimbabwe. Ali kumeneku a Mboni anajambula vidiyo ndipo mu vidiyoyo a Mzembi anati: “Uthenga umene ndatumidwa ndi anthu a ku Zimbabwe ndi woti, ‘Kodi simungalole kuti tizichita msonkhano ngati umenewu mlungu uliwonse?’ . . . Pulezidenti wa dziko lathu wanditumanso kuti ndidzathokoze chifukwa cha zimene mwachitazi ndipo ndikuyembekezera kuti mudzachitanso msonkhano ngati umenewu n’kuthandiza kuti anthu a ku Zimbabwe akhale ndi chikhulupiriro champhamvu.”
Chaka chino, a Mboni za Yehova achita misonkhano yokwana 39 ya mutu wakuti “Tsanzirani Yesu.” Misonkhanoyi idzachitikira m’malo osiyanasiyana ndipo wina udzachitikira ku malo a chionetsero cha zamalonda a ku Zimbabwe. Nkhani za pa msonkhanowu zidzakambidwanso mu Chitchainizi (Mandarin), Chitonga (Zimbabwe), Chingelezi, Chindebele (Zimbabwe), Chishona, Chiswahili komanso Chinenero Chamanja cha ku Zimbabwe. Ngati mukufuna kudziwa tsiku komanso malo omwe kudzachitikire misonkhanoyi pitani pawebusaiti yathu ya jw.org.
Yankhulani ndi:
Kuchokera M’mayiko Ena: J. R. Brown, Office of Public Information, tel. +1 718 560 5000
Zimbabwe: John Hunguka, tel. +263 4 2910591


text:
Advokatų kontora R. Mikliušas ir partneriaiKhadi pafupifupi bizinesi
Advokatų kontora R. Mikliušas ir partneriai
Chilamulo business, Chilamulo labor, Chilamulo otsimikiza, Chithandizo cha zamalamulo, Finance, inshuwalansi, chilamulo +11
Amaonekera
I-V 9:00-17:00
- Advokatų kontora R. Mikliušas ir partneriai
Map
Ntchito gulu
Chilamulo business, Chilamulo labor, Chilamulo otsimikiza, Chithandizo cha zamalamulo, Finance, inshuwalansi, chilamulo, Kalembera company, Kuthi administrative, Kuthi chigawenga, Kuthi civil, Lamulo banja, Lamulo tax, Litigation, Malangizo malamulo, Ntchito za malamulo, Ntchito za malamulo, Umwini


text:
CHUMA CHOPEZEKA M’MAWU A MULUNGU | MASALIMO 87-91
Pitirizani Kukhala M’malo Otetezeka a Wam’mwambamwamba
Timatetezeka mwauzimu tikakhala “m’malo achitetezo” a Yehova
Kuti tikhale m’malo achitetezo a Yehova, timafunika kudzipereka komanso kubatizidwa
Anthu amene sakhulupirira Mulungu sadziwa malo amenewa
Anthu amene ali m’malo achitetezo a Yehova sakopeka ndi anthu kapena chilichonse chimene chingapangitse kuti asiye kukhulupirira komanso kukonda Mulungu
“Wosaka mbalame” akufunitsitsa kutigwira
Mbalame ndi zochenjera kwambiri, ndipo ndi zovuta kugwira
Wosaka mbalame amayang’anitsitsa zimene mbalamezo zimakonda, ndipo amakonza misampha kuti azigwire
Nayenso Satana, yemwe ndi “wosaka mbalame,” amayang’anitsitsa zimene atumiki a Yehova amakonda kuchita ndipo amatchera misampha n’cholinga choti awagwire
Misampha 4 yoopsa imene Satana amagwiritsa ntchito kuti atikole:
Kuopa Anthu
Kukonda Chuma
Zosangalatsa Zosayenera
Kusemphana Maganizo ndi Anthu Ena


text: 18 Tsopano Yehova analankhula ndi Aroni kuti: “Iwe ndi ana ako, ndi nyumba yonse ya bambo ako, mudzasenza zolakwa zanu pa malamulo okhudza malo opatulika.+ Iweyo ndi ana ako mudzasenza zolakwa zanu pa malamulo okhudza unsembe wanu.+2 Utengenso abale ako a fuko la Levi, amtundu wa bambo ako, kuti azikhala pafupi ndi inu. Azitumikira+ iweyo limodzi ndi ana ako pachihema cha Umboni.+3 Azitumikira inuyo ndi kugwira ntchito zawo za pachihema chonse.+ Koma asamayandikire zipangizo za m’malo oyera, kapena kuyandikira guwa lansembe kuti iwowo kapena inuyo mungafe.+4 Azikhala pafupi nanu kuti azichita utumiki wawo wonse wa pachihema chokumanako, ndipo munthu wina aliyense amene si Mlevi asayandikire kwa inu.+5 Muzichita utumiki wanu m’malo oyera+ ndi paguwa lansembe,+ kuti mkwiyo+ usadzawabukirenso ana a Isiraeli.6 Inetu ndatenga abale anu Alevi, mwa ana a Isiraeli,+ ndipo ndawapereka kwa inu monga mphatso yanu.+ Iwowa akhala operekedwa kwa Yehova kuti atumikire pachihema chokumanako.+7 Iweyo ndi ana ako, muzichita utumiki wanu waunsembe mosamala pa chilichonse chokhudza guwa lansembe, ndiponso pa zonse zamkati, kuseri kwa nsalu yotchinga.+ Umenewu ndiwo utumiki wanu.+ Unsembewu ndikukupatsani monga mphatso, ndipo aliyense wosakhala Mlevi akayandikira pafupi aziphedwa.”+8 Yehova anapitiriza kulankhula ndi Aroni, kuti: “Inetu ndakupatsa udindo woyang’anira zopereka zonse zoperekedwa kwa ine.+ Pa zinthu zonse zopatulika zimene ana a Isiraeli azipereka, ndakupatsako gawo iweyo ndi ana ako, likhale gawo lanu mpaka kalekale.+9 Gawo limenelo lizikhala lako pazopereka zopatulika koposa, ndizo nsembe zonse zotentha ndi moto. Nsembezo, zimene azibwera nazo kwa ine, ndi izi: Nsembe zawo zambewu,+ nsembe zawo zamachimo,+ nsembe zawo za kupalamula,+ ndi nsembe zawo zina zonse. Gawolo lizikhala chinthu chopatulika koposa kwa iwe ndi ana ako.10 Uzilidyera m’malo oyera koposa,+ ndipo mwamuna aliyense azidyako.+ Gawo limenelo lizikhala chinthu chopatulika kwa iwe.+11 Mphatso zonse za ana a Isiraeli, limodzi ndi nsembe zawo zonse zoweyula*+ zimene azipereka monga zopereka zawo,+ zizikhala zako. Ndazipereka kwa iwe ndi kwa ana ako aamuna, limodzi ndi ana ako aakazi.+ Zikhale gawo lanu mpaka kalekale. Aliyense wa m’nyumba yako amene ndi wosadetsedwa azidya nawo.+12 “Ndakupatsa iwe zipatso zoyambirira+ za mafuta onse abwino koposa, vinyo yense watsopano wabwino koposa, ndi mbewu zabwino koposa, zimene anthu azizipereka kwa Yehova.+13 Zipatso zonse zoyamba kupsa m’minda yawo, zimene azizipereka kwa Yehova zizikhala zako.+ Aliyense wa m’nyumba yako amene ndi wosadetsedwa azidya nawo.14 “Chinthu chilichonse chimene anthu apatulira Mulungu mu Isiraeli chizikhala chako.+15 “Chamoyo chilichonse chotsegula mimba ya mayi ake,+ chimene chiziperekedwa kwa Yehova, kaya ndi munthu kapena nyama, chizikhala chako. Komabe, uzionetsetsa kuti ukuwombola mwana woyamba kubadwa wa munthu.+ Uziwombolanso+ mwana woyamba kubadwa wa nyama yodetsedwa.16 Mwanayo uzimuwombola ndi dipo akakwanitsa mwezi umodzi kapena kuposerapo. Uzimuwombola ndi mtengo woikidwiratu, masekeli asiliva asanu, malinga ndi sekeli la kumalo oyera,+ lofanana ndi magera+ 20.17 Koma usawombole ng’ombe yamphongo yoyamba kubadwa, mwana wa nkhosa wamphongo woyamba kubadwa, kapena mbuzi yoyamba kubadwa.+ Zimenezi ndi zopatulika. Magazi+ ake uziwawaza paguwa lansembe, ndipo mafuta ake uziwafukiza pamoto monga nsembe yafungo lokhazika mtima pansi kwa Yehova.+18 Uzitenga nyama yake kuti ikhale yako, mofanana ndi nganga ya nsembe yoweyula, komanso mwendo wam’mbuyo wakumanja.+19 Zopereka zonse zopatulika,+ zimene ana a Isiraeli azipereka kwa Yehova, ndakupatsa iwe ndi ana ako aamuna ndi aakazi, ngati gawo lanu mpaka kalekale.+ Limeneli ndi pangano losatha* limene lidzakhala mpaka kalekale pakati pa Yehova ndi iwe ndi mbadwa zako.”+20 Yehova anapitiriza kulankhula ndi Aroni, kuti: “Iwe udzakhala wopanda cholowa m’dziko mwawo, ndipo sudzapatsidwa gawo lililonse pakati pawo.+ Ine ndine gawo lako ndi cholowa chako pakati pa ana a Isiraeli.+21 “Kunena za ana a Levi, iwo ndawapatsa chakhumi+ chilichonse mu Isiraeli monga cholowa chawo chifukwa cha utumiki wawo umene akuchita, utumiki wa pachihema chokumanako.22 Ana a Isiraeli asadzayandikirenso chihema chokumanako, kuti angadzachimwe n’kufa.+23 Aleviwo azichita utumiki wawo pachihema chokumanako, ndipo ndiwo amene azisenza zolakwa za anthuwo.+ Iwo asakhale ndi cholowa+ pakati pa ana a Isiraeli. Limeneli ndi lamulo mpaka kalekale m’mibadwo yanu yonse.24 Chakhumi chimene ana a Isiraeli azipereka kwa Yehova monga chopereka, ndawapatsa Alevi monga cholowa chawo. N’chifukwa chake ndinawauza kuti, ‘Asalandire cholowa pakati pa ana a Isiraeli.’”+25 Tsopano Yehova analankhula ndi Mose, kuti:26 “Lankhula ndi Alevi, uwauze kuti, ‘Muzilandira kwa ana a Isiraeli chakhumi chimene ndakupatsani monga cholowa+ chanu. Ndipo pachakhumi chimene muzilandiracho, muziperekapo chopereka chanu kwa Yehova, chakhumi cha chakhumicho.+27 Chakhumicho ndicho chizikhala chopereka chanu, monga cha tirigu wochokera pamalo popunthira,+ ndi cha vinyo wochuluka wochokera mopondera mphesa, kapena cha mafuta ochuluka ochokera m’chofinyira mafuta.28 Mwa njira imeneyi, inunso muzipereka chopereka chanu kwa Yehova. Muzipereka kuchokera pazakhumi zonse zimene muzilandira kuchokera kwa ana a Isiraeli. Kuchokera pazakhumizo, muzipereka chopereka chanu kwa Yehova mwa kupatsa wansembe Aroni.29 Pamphatso zonse zosiyanasiyana zoperekedwa kwa inu, inunso muziperekapo chopereka kwa Yehova. Muzipereka gawo lake labwino koposa,+ monga chinthu chopatulika chimene iwo apereka.’30 “Ndipo uwauze kuti, ‘Mukapereka zabwino koposa za zoperekazo,+ zotsalazo zizikhala za Alevinu, monga tirigu wochokera popunthira, vinyo wochokera mopondera mphesa, kapena mafuta ochokera m’chofinyira mafuta.31 Inuyo ndi a m’nyumba zanu muzidya zimenezo pamalo alionse, chifukwa ndizo malipiro anu pa utumiki umene muzichita m’chihema chokumanako.+32 Musachimwe polephera kupereka gawo labwino koposa la zinthuzo, ndipo musaipitse zinthu zopatulika za ana a Isiraeli, kuti mungafe.’”+


text:
NKHANI YA PACHIKUTO
Kodi Halowini N’chiyani?
Ku United States komanso ku Canada, mwambo wa Halowini ndi wotchuka kwambiri ndipo umachitika chaka chilichonse pa 31 October. Koma zimene zimachitika pa mwambowu zimachitikanso m’madera ena padziko lonse ngakhale kuti umadziwika ndi dzina lina. Pa nthawi ya mwambowu anthu amakhala ndi maholide ndipo amachita zinthu zosonyeza kuti akulankhulana ndi akudziko la mizimu kuphatikizapo mizimu ya anthu akufa, afiti, ziwanda ndi mizukwa.—Onani bokosi lakuti “Zikondwerero Zofanana ndi Mwambo wa Halowini.”
ANTHU ena samakhulupirira mizimu koma amachita nawo mwambo umenewu kuti angopeza mpata wosangalala. Koma ena amaona kuti mwambo umenewu siwabwino pa zifukwa zotsatirazi:
Buku lina linanena kuti “Mwambo wa Halowini umakhudzana kwambiri ndi kulankhulana ndi mizimu imene imaopseza anthu.” (Onani bokosi lakuti “Mmene Halowini Inayambira.”) Zikondwerero zambiri zofanana ndi Halowini zinayamba ndi anthu osalambira Mulungu ndipo zimakhudzana kwambiri ndi kulambira anthu akufa. Masiku anonso, anthu akamachita zikondwerero zimenezi amaganiza kuti akulankhulana ndi mizimu ya akufa.—Encyclopedia of American Folklore.
Ngakhale kuti mwambo wa Halowini umaoneka kuti ndi wa ku America kokha, mayiko ambiri ayamba kuchita mwambo umenewu. Koma anthu ambiri sadziwa mmene mwambowu unayambira. Sadziwanso zimene zizindikiro, zokongoletsera komanso miyambo imene imachitika pa mwambowu zimatanthauza. Ndipo miyambo imene imachitika pa mwambowu imakhudzana ndi za mizimu.—Onani bokosi lakuti “Kodi Zimaimira Chiyani?”
Anthu ambiri okhulupirira za ufiti, omwe amatsatirabe miyambo ya Aselote, amatchulabe mwambo wa Halowini ndi dzina lake loyambirira lakuti Samhain. Iwo amaona kuti tsikuli ndi lapadera kwambiri pachaka chonse. Nyuzipepala ina, yotchedwa USA Today, inalemba zimene munthu wina, yemwe ankati ndi mfiti ananena. Munthuyo anati: “Akhristu sadziwa kuti akamachita nawo zikondwerero zimenezi, amakhala akuthandiza afiti kuchita mwambo umenewu. . . . Zimenezi zimatisangalatsa kwambiri.”
Zikondwerero zimenezi sizigwirizana ndi zimene Baibulo limaphunzitsa. Baibulo limatichenjeza kuti: “Pakati panu pasapezeke munthu . . . wolosera, wochita zamatsenga, woombeza, wanyanga, kapena wolodza ena, aliyense wofunsira kwa wolankhula ndi mizimu, wolosera zam’tsogolo kapena aliyense wofunsira kwa akufa.”—Deuteronomo 18:10, 11; onaninso Levitiko 19:31; Agalatiya 5:19-21.
Malinga ndi zimene takambiranazi, tsopano mwadziwa mmene mwambo wa Halowini ndi zikondwerero zina, zofanana ndi mwambowu, zinayambira. Zimenezi zingakuthandizeni kupewa kuchita nawo zikondwerero zimenezi.
“Akhristu sadziwa kuti akamachita nawo zikondwerero zimenezi, amakhala akuthandiza afiti kuchita mwambo umenewu. . . . Zimenezi zimatisangalatsa kwambiri.”—Mawu amenewa analembedwa m’nyuzipepala ina, yotchedwa USA Today, omwe munthu wina, yemwe ankati ndi mfiti ananena
^ ndime 37 Mawu akuti “Halo” ankatanthauza “oyera.” Tsiku la Oyera Mtima ndi tsiku limene ankakumbukira oyera mtima amene anamwalira. Madzulo a tsiku limeneli ndi amene anayamba kutchedwa kuti Halowini.
Onaninso
Kodi Akhristu Ayenera Kuchita Nawo Zikondwerero Zimene Anthu Ena Amachita?
Kodi zikondwerero zotchuka kwambiri kwanuko zinayamba bwanji? Mungadabwe kumva yankho la funso limeneli.


text:
NKHANI YA PACHIKUTO | KODI MUNGATANI MUTAKUMANA NDI VUTO LALIKULU?
Atakupezani Ndi Matenda Aakulu
Mabel, yemwe amakhala ku Argentina, anali mzimayi wolimbikira ntchito ndipo ankathandiza anthu kuchita mafizo. Koma mu 2007, mutu wake unayamba kumamupweteka kwambiri tsiku lililonse, komanso ankamva kutopa kwambiri. Iye anati: “Ndinapita kuzipatala zosiyanasiyana ndipo ndinamwa mankhwala ambirimbiri koma sizinathandize.” Kenako atapita kuchipatala china, anakamuunika m’mutu ndipo anamupeza kuti ali ndi chotupa mu ubongo. Mabel ananena kuti: “Adokotala atandiuza, sindinakhulupirire. Sindinkayembekezera kuti ndingapezeke ndi matenda oopsa chonchi.”
Iye ananenanso kuti: “Atandichita opaleshoni, m’pamene ndinazindikira kuti vutoli linali lalikulu kwambiri. Nditatsitsimuka, sindinkatha kutakataka moti ndinangogona chagada. Ndisanayambe kudwala, ndinali munthu wakhama pa ntchito komanso ndinkapanga zinthu pandekha. Koma matendawa anachititsa kuti zinthu zisinthe kwambiri pa moyo wanga moti sindinkathanso kuchita chilichonse. Nthawi yonse imene ndinakhala m’chipatala zinthu sizinkandiyendera. Ndinkangomva phokoso la zipangizo za m’chipatala, kulira kwa maambulansi komanso kubuula kwa anthu odwala. Kulikonse kumene ndinkayang’ana, ndinkangoona zinthu zomvetsa chisoni.”
Mabel anawonjezera kuti: “Panopa, ndingati ndikupezako bwino. Ndimatha kuyenda ndekha komanso nthawi zina ndimatha kukayendako panja. Komabe ndimavutika kuona, moti ndimaona zinthu ziwiriziwiri komanso nthawi zambiri ndimakhala wofooka.”
ZIMENE MUNGACHITE
Musamangoganizira kwambiri za mavuto anuwo. Lemba la Miyambo 17:22 limati: “Mtima wosangalala ndiwo mankhwala ochiritsa, koma mtima wosweka umaumitsa mafupa.” Mabel anati: “Nditayamba kuchira, ndinkafunika kuchita mafizo amene ndinkachititsa odwala omwe ndinkawasamalira poyamba paja. Ndikamachita mafizowa, ndinkamva kuwawa kwambiri, moti nthawi zina ndinkaganiza kuti ndi bwino ndingosiya. Komabe, ndinkayesetsa kuchotsa maganizo amenewa chifukwa ndinkadziwa kuti mafizowa angandithandize kuti ndipezeko bwino.”
Muziganizira kwambiri za zinthu zosangalatsa zomwe zidzachitike m’tsogolo. Mabel ananenanso kuti: “Baibulo linandithandiza kudziwa chifukwa chake anthufe timavutika. Ndinkadziwanso kuti tsiku lililonse likadutsa, ndiye kuti tikuyandikira nthawi imene mavuto onse adzathe.” *
Muzikumbukira kuti Mulungu amakuderani nkhawa. (1 Petulo 5:7) Mabel anafotokoza mmene kudziwa zimenezi kunamuthandizira. Iye anati: “Pamene ankanditenga kuti akandipange opaleshoni, ndinamvetsa bwino tanthauzo la lemba la Yesaya 41:10. Palemba limeneli Mulungu amati: ‘Usachite mantha, pakuti ndili nawe.’ Ndinkamvako bwino ndikaganizira kuti Yehova akuona zimene zikundichitikira ndipo akundidera nkhawa.”
Dziwani izi: Baibulo limaphunzitsa kuti posachedwapa anthu sazidzadwalanso.—Yesaya 33:24; 35:5, 6.
^ ndime 8 Kuti mudziwe zambiri, werengani mutu 11 m’buku lakuti, Kodi Baibulo Limaphunzitsa Chiyani Kwenikweni?
Onaninso
Kodi Baibulo Lingandithandize Kupirira Matenda?
Inde. Onani mfundo zitatu zimene zingakuthandizeni kuti mupirire matenda.


text:
KUCHEZA NDI | STEPHEN TAYLOR
Katswiri wa Zachuma Akufotokoza za Chikhulupiriro Chake
Pulofesa Stephen Taylor ndi mphunzitsi komanso wochita kafukufuku pa yunivesite ina mumzinda wa Sydney ku Australia. Iye amafufuza nkhani zokhudza chuma komanso zimene zingathandize kuti chiziyenda bwino. Mtolankhani wa Galamukani! anacheza naye kuti adziwe mmene ntchito yakeyi imakhudzira zimene amakhulupirira.
Tiuzeni za mbiri yanu.
Banja lathu linali lokonda kupemphera ndipo makolo anga anali olimbikira ntchito komanso ankayesetsa kuchita zinthu mwachilungamo. Makolo angawa ankandilimbikitsa kuti ndidzapite patali ndi sukulu, choncho nditamaliza sekondale ndinayamba kuphunzira zamalonda payunivesite inayake ya ku Wales. Koma ndinazindikira kuti ndimakonda kufufuza zinthu, choncho ndinaganiza zoyamba kuchita kafukufuku pa zinthu zosiyanasiyana.
Ndiye munayamba kuchita kafukufuku wokhudza chiyani?
Ndinkafuna kumvetsa mmene misika yogulitsa masheya imayendera. Anthu amagula ndi kugulitsa masheya m’makampani ndipo makampaniwo amagwiritsa ntchito ndalamazo poyendetsera bizinesi zawo. Ndimafufuza zinthu zomwe zimapangitsa kuti mitengo ya masheya ikwere kapena itsike.
Kodi mungatipatse chitsanzo cha zimenezi?
Makampani amafunika kupereka lipoti la phindu lomwe apeza. Anthu amene ali ndi masheya m’kampaniyo amaona malipotiwa akafuna kudziwa mmene kampaniyo ikuyendera. Koma palibe njira zabwino zomwe zinakhazikitsidwa zoti azigwiritsa ntchito popereka malipotiwa. Anthu ena amaona kuti zimenezi zimapangitsa makampani kupezerapo mwayi wochita zachinyengo pobisa phindu lenileni lomwe apeza. Ndiye kodi eni masheya angadziwe bwanji zonse zokhudza kampaniyo? Nanga ndi zinthu ziti zomwe akuluakulu a boma ayenera kudziwa kuti azionetsetsa kuti misika ya masheya ikuyenda bwino? Ine ndi anzanga tikufufuza mayankho a mafunso amenewa.
Kodi poyamba munali mpingo wanji?
Ndili mwana, ndinkapita ndi makolo anga ku tchalitchi cha Presbyterian, koma ndili mnyamata ndinasiya kupita kutchalitchi. Ndinkakhulupirira zoti kuli Mlengi komanso zoti Baibulo ndi Mawu a Mulungu. Koma ndinkaona kuti chipembedzo sichithandiza munthu kuthetsa mavuto ake. Ndinkaonanso kuti matchalitchi ali ngati malo ochezera basi. Ndili ku Europe, ndinapita m’matchalitchi akuluakulu angapo koma ndinadabwa kuti matchalitchiwa ali ndi ndalama zambiri pomwe anthu ambiri m’dzikoli ali pa umphawi wadzaoneni. Ndinaona kuti zimenezi si zabwino ndipo ndinayamba kukayikira zochita za matchalitchi.
N’chiyani chinachititsa kuti musinthe maganizo?
Mkazi wanga, Jennifer, anayamba kuphunzira Baibulo ndi a Mboni za Yehova ndipo ankapita kumisonkhano yawo. Tsiku lina ndinaganiza zopita nawo kuti ndikaone zimene amaphunzitsa. Ndinazindikira kuti sindinkadziwa Baibulo ngakhale pang’ono ndipo zimenezi zinandidabwitsa kwabasi. Choncho ndinayamba kuphunzira Baibulo ndi a Mboni za Yehova.
Ndinachita chidwi kwambiri ndi njira imene a Mboni amagwiritsa ntchito pophunzitsa anthu Baibulo. Amafunsa funso, kupereka mfundo ndi umboni wokhudza nkhaniyo ndipo kenako mumatha kupeza yankho lolondola kuchokera pa mfundozo. Njirayi ndi imenenso ine ndimatsatira pa ntchito yanga. Choncho, mu 1999 ndinabatizidwa n’kukhala wa Mboni za Yehova. Apa n’kuti patatha zaka zingapo mkazi wanga atabatizidwa kale.
Kodi zomwe mukudziwa pa nkhani zachuma zakuthandizani kuti muzikhulupirira kwambiri Baibulo?
Ee. Mwachitsanzo m’Chilamulo chimene Mulungu anapatsa Aisiraeli akale, munali mfundo zokhudza nkhani zachuma, zomwe mpaka pano akatswiri a zachuma amalimbana nazo. Mwachitsanzo, panali lamulo loti Aisiraeli azisiya zokolola zawo zina kuti osauka azikunkha. Lamulo limeneli ndi lofanana ndi nkhani ya kukhoma msonkho komanso ya inshulansi. Panalinso lamulo loti Aisiraeli azibwereka ndalama Aisiraeli anzawo osauka popanda kulandira chiwongoladzanja. Izi zikufanana ndi mfundo yoti aliyense azikhala ndi mwayi wotenga ngongole. Lamulo lina linkauza Aisiraeli kuti pakatha zaka 50, azibweza malo kubanja lomwe linawagulitsa malowo chifukwa ndi cholowa cha banjalo. Mfundo imeneyi ndi yogwirizana ndi lamulo la masiku ano loteteza kuti munthu asalandidwe katundu. (Levitiko 19:9, 10; 25:10, 35-37; Deuteronomo 24:19-21) Malamulo amenewa ankathandiza anthu m’njira zitatu. (1) Ankawathandiza kuti asamasoweretu pogwira, (2) ankawathandiza kuti asakhale aumphawi mpaka kalekale, komanso (3) ankathandiza kuti pasamakhale kusiyana kwambiri pakati pa osauka ndi olemera. N’zochititsa chidwi kuti panatenga zaka zoposa 3,000, kuti akatswiri atulukire mfundo zangati zimenezi pa nkhani zachuma.
Baibulo limalimbikitsanso anthu kukhala ndi makhalidwe omwe ndi othandiza pa nkhani zachuma. Mwachitsanzo limaphunzitsa kuti anthu ayenera kukhala ndi makhalidwe monga kupanda chinyengo, kukhulupirika, chifundo komanso kuwolowa manja. (Deuteronomo 15:7-11; 25:15; Salimo 15) N’zochititsa chidwi kuti chifukwa cha mavuto azachuma, mabungwe ena komanso masukulu ophunzitsa kayendetsedwe ka bizinesi, anakhazikitsa mfundo zolimbikitsa anthu kuchita zabwino. Mabungwe ndi masukuluwa akulimbikitsa akuluakulu awo kuti azitsatira mfundozi. Koma ineyo ndimaona kuti mfundo za m’Baibulo zimaposa mfundo zonse zomwe anthu amakhazikitsa.
Kodi kukhala wa Mboni za Yehova kwakuthandizani bwanji?
Kuphunzira Baibulo kunali ngati kusunga chuma choti chidzandithandize m’tsogolo
Mkazi wanga amandiuza kuti ndimachita zinthu bwino kuposa kale. Poyamba ndinkaganiza kuti ndiyenera kuchita zinthu osalakwitsa chilichonse ndipo ndinali munthu wokhwimitsa zinthu. Mwina zimenezi n’zimene zinkachititsa kuti ndizichita bwino pa ntchito yanga. Koma mfundo za m’Baibulo zandithandiza kuti ndiziona zinthu moyenera. Ndikuona kuti panopa ndine munthu wosangalala ndipo banja langanso ndi losangalala. Timasangalalanso kuuza ena mfundo za m’Baibulo, zomwe ndi zothandiza kwambiri. Ndikuona kuti kuphunzira Baibulo kunali ngati kusunga chuma choti chidzandithandize m’tsogolo.


text:
NKHANI YA PACHIKUTO | KODI SAYANSI INGALOWE M’MALO MWA BAIBULO?
Kodi Sayansi Imatithandiza Bwanji?
Buku lina lotanthauzira mawu limanena kuti sayansi ndi “kufufuza zachilengedwe komanso zinthu zina pofuna kudziwa mmene zimachitikira. Pofufuzapo amayeza zinthu, kuyeserera komanso kuona zotsatira zake.” Komatu kuchita zimenezi ndi ntchito yaikulu ndi yotopetsa zedi, chifukwa nthawi zambiri pamatenga nthawi yaitali akugwira ntchitoyi. Ndipotu nthawi zina sapeza n’komwe yankho la zimene akufufuzazo. Komabe nthawi zambiri amapeza zimene akufuna kudziwazo ndipo zimakhala zothandiza kwa anthufe. Taonani zitsanzo izi.
Kampani ina ya ku Europe inaphatikiza mapulasitiki ndi zinthu zina n’kupanga zosefera madzi. Zosefera madzizi zimathandiza kuti anthu azimwa madzi aukhondo, makamaka pakachitika mavuto ogwa mwadzidzidzi. Mwachitsanzo, zinathandiza kwambiri pa nthawi ya chivomerezi chomwe chinachitika ku Haiti mu 2010.
Asayansi apanga chipangizo china chothandiza kudziwa mapu a dziko lonse chotchedwa GPS. Chipangizochi chimagwiritsa ntchito setilaiti ndipo chimathandiza munthu kudziwa kumene akupita. Poyamba asilikali ndi amene ankagwiritsa ntchito GPS. Koma masiku ano imagwiritsidwanso ntchito ndi oyendetsa galimoto, oyendetsa ndege, oyenda panyanja, alenje komanso okwera mapiri. Izi zikusonyeza kuti asayansi anagwira ntchito yotamandika popanga chipangizochi chifukwa n’chothandiza kwambiri.
Ambirife timagwiritsa ntchito foni, kompyuta kapena Intaneti. Ena akafuna kupita kwinakwake amakwera ndege. Palinso anthu ambiri omwe anachira kapena kukhala ndi moyo wathanzi chifukwa cha mankhwala enaake. Zonsezi zikusonyeza kuti zimene asayansi apanga, zimatithandiza m’njira zosiyanasiyana.
KODI SAYANSI YAFIKA PATI MASIKU ANO?
Asayansi akufufuza chilengedwechi kuti adziwe zambiri. Ena akuyesetsa kufufuza zambiri zokhudza maatomu. Pomwe ena akufufuza zomwe zinachitika zaka mabiliyoni apitawo n’cholinga choti adziwe kuti zinthu zamoyo zinachokera kuti. Asayansi enanso afika kutali kwambiri m’mlengalenga ndipo amaona kuti Mulungu yemwe amatchulidwa m’Baibulo akanakhala kuti alipodi, bwenzi atamupeza.
Wolemba mabuku wina dzina lake Amir D. Aczel ananena kuti “asayansi komanso afilosofi ena atafufuza kwambiri, anayamba kukayikira zoti Mulungu alipo.” Mwachitsanzo, wasayansi wina wotchuka padziko lonse ananena kuti: “Popeza sitinapeze umboni uliwonse wosonyeza kuti kuli Mulungu yemwe analenga zinthu, m’pomveka kuganiza kuti Mulunguyo kulibe.” Ena amaganiza kuti si zoona kuti kuli Mulungu wotchulidwa m’Baibulo ndipo nkhani zonena za zimene Mulungu ankachita, n’zongofuna kupusitsa anthu. Amaonanso kuti amene amakhulupirira zimenezi amangokhulupirira zamatsenga. *
Komabe, kodi panopa asayansi akudziwa zonse zokhudza chilengedwechi moti zonse zomwe anganene zingakhale zolondola? Ayi. N’zoona kuti sayansi yapita patsogolo kwambiri, komabe asayansi ambiri amadziwa kuti padakali zinthu zambiri zomwe sakuzidziwa komanso zoti sangathe kuzidziwa. Wasayansi wina, dzina lake Steven Weinberg, anati: “Ngakhale titayesetsa bwanji, sitidzadziwa zonse.” Pulofesa wina, dzina lake Martin Rees, ananenanso kuti: “Pali zinthu zambiri zimene anthufe sitingathe kuzimvetsa.” Apa mfundo ndi yakuti, ngakhale kuti sayansi yapita patsogolo, asayansi sangatithandize kudziwa zonse. Taonani zitsanzo zotsatirazi.
Asayansi samvetsa zimene zimachitika mkati mwa selo. Sakudziwa bwinobwino kuti maselo amagwiritsa ntchito bwanji mphamvu zimene amapeza kuchokera ku dzuwa, zakudya ndi zinthu zina. Sakudziwanso kuti maselowa amapanga bwanji mapuloteni komanso kuti amachulukana bwanji.
Mphamvu yokoka ya dziko lapansi imathandiza kwambiri. Komatu asayansi sadziwa bwinobwino mmene mphamvuyi imagwirira ntchito. Mwachitsanzo, sadziwa kuti mphamvuyi imatikokera bwanji pansi tikadumpha m’mwamba. Sadziwanso mmene mphamvuyi imathandizira kuti mwezi uzizungulira dziko lapansili.
Asayansi ena amaganiza kuti 95 peresenti ya zinthu zakuthambo ndi zinthu zosaoneka ndipo ngakhale atagwiritsa ntchito zipangizo zawo sangathe kuzitulukira. Asayansiwa sadziwanso mmene zinthu zimenezi zimagwirira ntchito.
Wasayansi winanso wotchuka anati: “Zinthu zimene timadziwa ndi zochepa kwambiri poyerekeza ndi zimene sitidziwa. Choncho wasayansi sayenera kumangokhutira ndi zomwe amadziwa. Ineyo ndimaona kuti ukamafufuza zambiri za sayansi, m’pamene umaonanso kuti pali zambiri zomwe sudziwa.”
Ndiyeno ngati mumaona kuti sayansi yangotsala pang’ono kulowa m’malo mwa Baibulo kapena kupangitsa anthu kuti asamakhulupirire Mulungu, mungachite bwino kuganizira mfundo iyi: Ngati akatswiri asayansi omwe ali ndi zipangizo zamphamvu kwambiri sakudziwabe zonse zokhudza chilengedwechi, kodi ndi bwino kufulumira kuganiza kuti Mulungu kulibe chifukwa choti asayansi sanapeze umboni woti alipo? Mpake kuti buku lina limanena kuti, “ngakhale kuti sayansi yapita patsogolo kwambiri, zimene tikudziwa panopa sizikusiyana kwenikweni ndi zimene akatswiri ofufuza zakuthambo akale, monga a ku Babulo, ankadziwa zaka 4,000 zapitazo. Zikuoneka kuti padakali zambiri zimene sitikuzidziwa.”—Encyclopedia Britannica.
A Mboni za Yehova amadziwa kuti aliyense ali ndi ufulu wosankha zimene akufuna kukhulupirira pa nkhaniyi. Amachita zimenezi chifukwa amatsatira mfundo ya m’Baibulo yakuti: “Anthu onse adziwe kuti ndinu ololera.” (Afilipi 4:5) Komabe, tikukupemphani kuti muone kugwirizana kwa zimene asayansi apeza ndi zimene Baibulo limanena pa nkhani zasayansi.
^ ndime 9 Anthu ena sakhulupirira Baibulo chifukwa cha zimene matchalitchi ena amaphunzitsa. Matchalitchiwa amaphunzitsa kuti dziko lapansili ndiye pakati pa chilengedwe chonse komanso kuti Mulungu analenga dzikoli m’masiku 6 enieni a maola 24.—Onani bokosi lakuti, “ Baibulo Silitsutsana Ndi Mfundo Zolondola Zasayansi.”
Onaninso
Kodi Mulungu Alipodi?
Baibulo limayankha mogwira mtima mafunso 5 ofunika kwambiri.
Kodi Baibulo Limanena Zotani Zokhudza Chilengedwe?
Baibulo limafotokoza za masiku 6 amene Mulungu analenga zinthu. Kodi masiku amenewa anali a maola 24?
Zimene Baibulo Limanena
Werengani kuti mudziwe zimene limanena pa nkhani ya matenda komanso chithandizo cha mankhwala.


text:
Nkhani 20: Dina Alowa M’bvuto
KODI mukuona amene Dina akukacheza nawo? Akumka kukaona atsikana ena okhala m’Kanani. Kodi atate wake akakondwera nazo? Kuti tiyankhe funso’li, tiyeni tikumbukire zimene Abrahamu ndi Isake anaganiza ponena za akazi a m’Kanani.
Kodi Abrahamu anafuna kuti Isake akwatire mtsikana wa M’Kanani? Ai. Kodi Isake ndi Rebeka anafuna kuti mwana wao Yakobo akwatire mtsikana wa m’Kanani? Ai. Kodi mukudziwa chifukwa chake?
N’chifukwa chakuti Akanani analambira milungu yonyenga. Iwo sanali anthu abwino kukwatiwa nawo kapena kuwakwatira, ndipo sanali anthu abwino kuyanjana nawo. Chotero tingakhale otsimikizira kuti Yakobo sakakondwera kuti mwana wake wamkazi anali kupalana ubwenzi ndi atsikana Achikanani’wa.
Ndithudi, Dina analowa m’bvuto. Kodi mukuona mwamuna Wachikanani uyo amene akuyang’ana Dina? Dzina lake ndi Sekemu. Tsiku lina pamene Dina anadza kudzacheza, Sekemu anam’nyenga nam’kakamiza kugona naye. Izi zinali zolakwa, chifukwatu ndiwo amuna ndi akazi okwatirana okha amene ayenera kugona pamodzi. Choipa chochitidwa ndi Sekemu’chi chinachititsa mabvuto ochuluka kwambiri.
Pamene abale a Dina anamva za chochitika’chi, anapsya mtima kwambiri. Awiri a iwo Simeoni ndi Levi, anakwiya kwambiri kwakuti anatenga malupanga nalowa mu mzinda’wo natulukira amuna’wo modzidzimutsa. Iwo ndi abale ao anapha Sekemu ndi amuna ena onse. Yakobo anapsya mtima chifukwa chakuti ana ake anachita choipa’chi.
Kodi bvuto lonse’li linayamba bwanji? N’chifukwa chakuti Dina anapalana ubwezi ndi anthu osamvera malamulo a Mulungu. Sitidzafuna kupanga mabwenzi otero’wo kodi si choncho?
Mafunso
- N’chifukwa chiyani Abrahamu ndi Isake sanafune kuti ana awo akwatire anthu a m’dziko la Kanani?
- Kodi Yakobo anasangalala kuti mwana wake wamkazi azicheza ndi atsikana achikanani?
- Kodi mwamuna amene akuyang’ana Dina m’chithunzichi ndi ndani, ndipo kodi anachita chinthu choipa chotani?
- Kodi azichimwene a Dina, Simeoni ndi Levi, anachita chiyani atamva zimene zinachitikazo?
- Kodi Yakobo anagwirizana ndi zimene Simeoni ndi Levi anachita?
- Kodi mavuto onse a m’banjali anayamba bwanji?
Mafunso ena
- Ŵerengani Genesis 34:1-31.
Kodi nthaŵi imene Dina anakacheza ndi atsikana a m’dziko la Kanani inali yokhayo basi? Fotokozani. (Gen. 34:1)
N’chifukwa chiyani tinganene kuti Dina mbali ina anachita kuziputa dala kuti agonedwe ndi mwamuna? (Agal. 6:7)
Kodi achinyamata masiku ano angasonyeze bwanji kuti aphunzirapo kanthu pa chitsanzo chochenjeza cha Dina? (Miy. 13:20; 1 Akor. 15:33; 1 Yoh. 5:19)


text:
SIERRA LEONE NDI GUINEA
Kuyambira mu 1991 mpaka 2001 ‘Ng’anjo ya Masautso’—Yes. 48:10 (Gawo 1)
Nkhondo Yapachiweniweni
M’zaka za m’ma 1980, ku West Africa kunali mavuto aakulu azachuma komanso azandale. Nkhondo itafika povuta m’dziko la Liberia, anthu ambiri anathawira m’dziko loyandikana nalo la Sierra Leone. Choncho ofesi ya nthambi ya ku Sierra Leone inakonza zoti m’nyumba zina za Ufumu muzikhala abale omwe anathawa nkhondo ndipo ena ankakhala m’nyumba za abale ndipo ankasamaliridwa.
Ngakhale kuti moyo unali wovuta kwa anthu othawa kwawowa, nthawi zina pankachitika zinthu zina zoiwalitsa mavuto. Mwachitsanzo, mlongo wina yemwe wakhala mmishonale kwa zaka zambiri, dzina lake Isolde Lorenz anati: “Tsiku lina bambo wina anatuma mwana wake wamwamuna kuti akatenthetse chakudya pamoto kuseri kwa Nyumba ya Ufumu yomwe inali pa ofesi ya nthambi. Mnyamatayo anabwera chimanjamanja n’kuuza bambo ake kuti, ‘Bambo, lero sitidya.’ Bambowo anamufunsa kuti, ‘Chifukwa chiyani?’ Iye anawayankha kuti, ‘Chifukwa choti lero Yehova wandipulumutsa m’kamwa mwa mkango.’ Chimene chinachitika n’choti mnyamatayo akuchokera kotenthetsa chakudya kuja, anakumana ndi galu wamkulu komanso woopsa ngakhale kuti sankaluma anthu. Galuyu dzina lake linali Lobo ndipo ankakhala pa Beteli. Atamuona galuyu, mnyamatayo anachita mantha koopsa. Kenako anatenga mbale yachakudyayo n’kuyamba kuingitsira galuyo. Koma galuyo anaona ngati akumupatsa chakudyacho. Choncho Lobo anamuthamangira n’kukamulanda mbale yachakudyayo.”
Pa March 23, 1991 nkhondo ya ku Liberia inafikanso m’dziko la Sierra Leone ndipo zimenezi zinachititsa kuti m’dzikoli mukhale nkhondo yapachiweniweni kwa zaka 11. Gulu lina la zigawenga zoukira boma lotchedwa Revolutionary United Front (RUF), linafika ku Sierra Leone mumzinda wa Kailahun ndi m’tauni ya Koindu. Zimenezi zinachititsa kuti anthu ambiri a m’madera amenewa athawire m’dziko la Guinea. Pa anthu othawira ku Guinea, panali abale ndi alongo okwana 120. Koma abale ena a ku Liberia anali atathawira kale ku Sierra Leone zigawengazo zisanafike m’dzikoli.
M’bale Billie Cowan, yemwe pa nthawiyo anali wogwirizanitsa Komiti ya Nthambi, ananena kuti: “Kwa miyezi ingapo, pa Beteli ya ku Freetown, tinkalandira abale ndi alongo othawa kwawo. Abalewa ankaoneka momvetsa chisoni, ofooka komanso owonda chifukwa cha njala. Ambiri anakumana ndi mavuto oopsa pa nthawi imene ankathawa nkhondo ndipo ena ankadya masamba a m’tchire kuti asafe ndi njala. Akangofika, tinkawapatsa chakudya ndi zovala ndipo tinkasamaliranso achibale awo ndi anthu achidwi omwe anali nawo limodzi. Abale ndi alongo anadzipereka ndi mtima wonse kuwasamalira ndi kuwasunganso m’nyumba zawo. Mboni zimene zinathawa kwawozi zinayamba kulalikira komanso kuthandiza mipingo ya m’deralo. Ambiri mwa abalewa anabwerera kwawo. Koma pa nthawi imene anali kuno, anatilimbikitsa kwambiri.”
Kulimbikitsa Ena ndi Kuwathandiza Kukhala ndi Chiyembekezo
Ofesi ya nthambi inatumizira abale omwe ankakhala ku makampu a kum’mwera kwa dziko la Guinea, zinthu monga zakudya, mankhwala, zipangizo zomangira komanso ziwiya za kukhitchini. Nawonso abale a ku France anatumiza zovala zambiri. Atalandira katunduyu, bambo wina analembera kalata ku ofesi ya nthambi ndipo ananena kuti: “Ana anga atalandira zovalazi anasangalala kwambiri moti anavina, kuimba nyimbo ndiponso kutamanda Yehova. Iwo anapeza zovala za ku misonkhano.” Abale ndi alongo ena ananena kuti anali asanakhalepo ndi zovala zabwino ngati zomwe analandirazo.
Komabe anthuwa ankafunikanso kusamaliridwa m’njira ina. Yesu ananena kuti: “Munthu sangakhale ndi moyo ndi chakudya chokha, koma ndi mawu onse otuluka pakamwa pa Yehova.” (Mat. 4:4) Choncho ofesi ya nthambi inatumiza mabuku ofotokoza za m’Baibulo komanso inakonza zoti kuzichitika misonkhano yadera, yapadera komanso yachigawo. Ndiponso inatumiza apainiya ndi oyang’anira oyendayenda.
Woyang’anira dera wina, dzina lake André Baart, atafika m’tauni ya Koundou m’dziko la Guinea, anakumana ndi mkulu woyang’anira kampu. Mkuluyo anam’pempha kuti awakambire nkhani ya m’Baibulo anthu othawa kwawowa. Anthu pafupifupi 50 anamvetsera nkhani yomwe m’baleyu anakamba ya mutu wakuti: “Thawirani kwa Yehova,” yochokera mu Salimo chaputala 18. Atamaliza kukamba nkhaniyo, mayi wina wachikulire anaimirira n’kunena kuti: “Nkhani yanu yatilimbikitsa kwambiri. Mpunga sukanatithandiza kuthana ndi mavuto athu, koma uthenga wa m’Baibulo womwe mwatipatsawu watithandiza kudalira Mulungu. Tikuyamikira kwambiri chifukwa chotilimbikitsa ndi kutipatsa chiyembekezo.”
M’bale William Slaughter ndi mkazi wake Claudia, omwe anali amishonale, anatumizidwa m’tauni ya Guékédou ku Guinea. Iwo atayamba kutumikira mumpingo wa abale othawa kwawo oposa 100, abalewa anayaka ndi mzimu. (Aroma 12:11) M’bale Slaughter anati: “Abale ambiri achinyamata ankayesetsa kuti ayenerere maudindo mumpingo. Ngati m’bale wina walephera kukamba nkhani yake mu Sukulu ya Utumiki wa Mulungu, pankapezeka abale achinyamata 10 kapena 15 odzipereka kuti akambe nkhaniyo. Komanso anthu ambiri ankalowa mu utumiki ndipo ankalalikira mwakhama. Ena mwa achinyamatawa anadzakhala apainiya apadera komanso oyang’anira oyendayenda.”
Ntchito Yomanga Inatheka Mkatikati mwa Zipolowe
Nkhondo yapachiweniweni itangoyamba, abale a ku Freetown anagula malo okwana ekala imodzi ndi hafu ku 133 Wilkinson Road, omwe anali pafupi kwambiri ndi ofesi ya nthambi. M’bale Alfred Gunn ananena kuti: “Tinkafuna kumanga nyumba ya Beteli yatsopano pamalowa koma tinkadera nkhawa za nkhondo. Koma popeza M’bale Lloyd Barry wa m’Bungwe Lolamulira, anali atabwera kudzatichezera pa nthawiyo, tinamufotokozera nkhawa zathuzo. Iye anatiuza kuti: ‘Ngati tingaganizire zoti kuli nkhondo ndiye kuti chilichonse sichingayende.’ Mawu akewa anatilimbikitsa kuti tiyambe ntchito yomanga.”
Abale ambiri anadzipereka kugwira ntchito yomangayi, kuphatikizapo abale 50 ochokera m’mayiko 12 osiyanasiyana. Komanso panali abale ena ochokera m’mipingo ya m’deralo. Ntchitoyi inayamba mu May 1991. M’bale wina woyang’anira ntchito yomangayi, dzina lake Tom Ball ananena kuti: “Anthu ankachita chidwi kwambiri ndi nyumba zomangidwa mwaluso zimene zinamangidwa pamalowa. Nyumbazi zinali zosiyana kwambiri ndi nyumba za m’derali chifukwa zinamangidwa ndi zitsulo. Koma anthu ankachitanso chidwi kwambiri kuona azungu ndi akuda akugwirira ntchito limodzi mosangalala.”
Pa April 19, 1997, kunali mwambo wotsegulira ofesi ya nthambi yatsopano. Kunabwera abale ndi alongo ochokera m’mayiko osiyanasiyana. Patangotha mwezi umodzi, gulu la zigawenga la RUF, lomwe linali litayambitsa zipolowe m’madera akumidzi kwa zaka 5, linalowanso mumzinda wa Freetown.
Nkhondo Mumzinda wa Freetown
Zigawenga zambirimbiri za RUF, zokhala ndi tsitsi losapesa komanso zomanga timipango tofiira kumutu, zinafika mumzinda wa Freetown. Zigawengazi zinkaba, kupha komanso kugwiririra anthu. M’bale Alfred Gunn ananena kuti: “Inali nthawi yoopsa kwambiri, moti amishonale ambiri anasamutsidwa m’dzikoli. Ine ndi mkazi wanga Catherine, Billie ndi Sandra Cowan, komanso Jimmie ndi Joyce Holland tinali amishonale omalizira kuchoka m’dzikoli.
“Tinapemphera limodzi ndi abale ena a pa Beteli omwe anadzipereka kutsala, kenako tinanyamuka n’kuyamba kuthawa. Tili m’njira tinaimitsidwa ndi zigawenga zina zoopsa komanso zoledzera, zomwe zinalipo pafupifupi 20. Titazipatsa magazini komanso ndalama, zinatilola kudutsa. Ife limodzi ndi anthu enanso omwe ankatuluka m’dzikoli oposa 1,000, tinafika pamalo ena pamene panali asilikali a ku United States onyamula zida za nkhondo. Tinakwera helikopita ina yankhondo yomwe inatitengera ku sitima ina yankhondo ya ku America. Mkulu wina wogwira ntchito mu sitimayo anatiuza kuti gulu lathuli ndi lomwe linali lalikulu kuposa magulu ena onse amene anawanyamulako m’mbuyomo chichitikireni nkhondo ya ku Vietnam. Tsiku lotsatira, tinakwera helikopita kupita ku Conakry, m’dziko la Guinea. Kumeneko tinatsegula ofesi ya nthambi yongoyembekezera.”
Amishonale amene anathawa aja ankadera nkhawa abale amene anawasiya ku Freetown ndipo ankafunitsitsa kudziwa mmene zinthu zinalili. Kenako iwo analandira kalata imene abalewo analemba, yomwe inati: “Ngakhale kuti kuno kuli zipolowe, koma tikugawira timapepala ta Uthenga wa Ufumu Na. 35, wakuti ‘Kodi Anthu Onse Adzakondanapo?’ Anthu ambiri akulandira timapepalati mwachidwi ndipo tikuphunzira Baibulo ndi anthu ena omwe anali zigawenga. Zimenezi zatipatsa mphamvu yoti tipitirizebe kulalikira mwakhama.”
M’bale Jonathan Mbomah, yemwe anali woyang’anira dera, ananena kuti: “Tinakwanitsanso ngakhale kuchita msonkhano wapadera mumzinda wa Freetown. Pulogalamu yake inali yolimbikitsa kwambiri moti ndinapitanso kumzinda wa Bo ndi wa Kenema kukachititsa msonkhanowo. Abale akumadera ankhondo amenewa anayamikira kwambiri Yehova chifukwa cha chakudya chauzimu chabwino chimenechi.
“Chakumapeto kwa chaka cha 1997, tinachita msonkhano wachigawo m’bwalo la masewera mumzinda wa Freetown. Pa tsiku lomaliza la msonkhanowu, tili mkatikati mwa msonkhano, kunabwera gulu la zigawenga n’kutiuza kuti tichoke pamalopo. Tinawapempha kuti angotidikira kuti timalize kaye msonkhanowo. Titakambirana nawo kwa nthawi yaitali, anasintha maganizo n’kuchoka. Pamsonkhanowu panali anthu okwana 1,000 ndipo anthu 27 anabatizidwa. Abale ambiri anayenda movutikira kwambiri kupita mumzinda wa Bo, n’cholinga choti akachite msonkhanowu kumeneko. Inalidi misonkhano yosangalatsa komanso yolimbikitsa kwambiri.”


text:
MUTU 17
‘Ha! Kuya Kwake kwa Nzeru za Mulungu!’
1, 2. Kodi cholinga cha Yehova cha tsiku lachisanu ndi chiŵiri chinali chotani, ndipo kodi nzeru zake zinayesedwa motani pamene tsikuli linkayamba?
ZAWONONGEKA! Anthu, omwe analengedwa m’tsiku lachisanu ndi chimodzi la kulenga, ndiwo zolengedwa zomwe zinalemekeza Mlengi mwapadera kwambiri. Koma mwadzidzidzi iwo anachoka pamalo apamwamba zedi n’kufika pamalo otsika kwambiri. Yehova anali atanena kuti “zonse zimene adazipanga,” kuphatikizapo anthu, “zinali zabwino.” (Genesis 1:31) Koma pamene tsiku lachisanu ndi chiŵiri linkayamba, Adamu ndi Hava anasankha kupanduka limodzi ndi Satana. Analoŵa mu uchimo, kupanda ungwiro, ndi imfa.
2 Zinaoneka ngati kuti iwo alepheretsa cholinga cha Yehova cha tsiku lachisanu ndi chiŵiri. Tsikuli, mofanana ndi masiku asanu ndi limodzi oyambirirawo, linali loti likhale lautali wokwana zaka masauzande ambirimbiri. Yehova analiyeretsa, ndipo m’tsikuli dziko lonse lapansi linali kudzasanduka paradaiso momwe mudzakhala anthu angwiro. (Genesis 1:28; 2:3) Koma popeza kuti anthu anapanduka, nadzetsa mavuto oopsa, kodi zimenezi zidzatheka bwanji? N’chiyani chimene Mulungu adzachita? Nzeru za Yehova zinayesedwa kwambiri ndi nkhaniyi, mwinanso tingati ameneŵa anali mayeso akulu kwambiri kuposa ena alionse.
3, 4. (a) N’chifukwa chiyani zimene Yehova anachita ndi kupanduka kwa mu Edene zili chitsanzo chogometsa cha nzeru zake? (b) Kodi kudzichepetsa kuyenera kutichititsa kukumbukira choonadi chotani nthaŵi zonse pamene tikuphunzira nzeru za Yehova?
3 Yehova anachitapo kanthu nthaŵi yomweyo. Anapereka chilango kwa opandukawo mu Edene, ndipo nthaŵi yomweyo, anapereka chithunzithunzi cha cholinga chake chosangalatsa kwambiri chothetsa mavuto amene anthu opandukawo anali atangowayambitsa kumene. (Genesis 3:15) Cholinga chofika patali cha Yehova chinayambira mu Edene mpaka m’zaka masauzande onse a mbiri ya anthu, n’kupitirirabe m’tsogolo kwambiri. N’chosavuta kwambiri, komatu panagona nzeru zakuya moti woŵerenga Baibulo angakhale ndi moyo wopindulitsadi pophunzira ndi kusinkhasinkha cholinga chimenechi. Ndiponso, n’zotsimikizika kwambiri kuti cholinga cha Yehova chidzachitika. Chidzathetsa kuipa konse, uchimo, ndiponso imfa. Chidzachititsa anthu okhulupirika kukhala angwiro. Zonsezi zidzachitika tsiku lachisanu ndi chiŵiri lisanathe, kotero kuti mosasamala kanthu za zochitika zina zilizonse, Yehova adzakhala atakwaniritsa cholinga chake cha dziko lapansi ndi anthu panthaŵi yake yeniyeniyo.
4 Timazizwa nazo nzeru zoterozo, kodi si choncho? Mtumwi Paulo anafika polemba kuti: ‘Ha! kuya kwake kwa nzeru za Mulungu!’ (Aroma 11:33) Pamene tikuphunzira mbali zosiyanasiyana za khalidwe la Mulungu limeneli, kukhala odzichepetsa nthaŵi zonse kudzatichititsa kukumbukira choonadi chofunika kwambiri ichi: tikhoza kungofukulako pamwamba chabe pa nzeru zochuluka za Yehova. (Yobu 26:14) Poyamba, tiyeni tione chimene khalidwe lomwe timazizwa naloli limatanthauza.
Kodi Nzeru Zaumulungu N’chiyani?
5, 6. Kodi pali kugwirizana kotani pakati pa kudziŵa zinthu ndi nzeru, nanga Yehova amadziŵa zinthu zochuluka motani?
5 Kukhala wanzeru n’kosiyana ndi kudziŵa zinthu. Makompyuta amadziŵa zinthu zambiri, komatu munthu sanganene makina amenewo kuti ndi anzeru. Ngakhale ndi choncho, kudziŵa zinthu kumagwirizana ndi kukhala ndi nzeru. (Miyambo 10:14) Mwachitsanzo, ngati mukufuna malangizo anzeru pochiza matenda aakulu, kodi mukhoza kuonana ndi munthu amene zachipatala amazidziŵa pang’ono kapenanso amene sazidziŵa n’komwe? Ayi, simungatero. Motero kudziŵa zinthu molondola n’kofunika kwambiri kuti munthu akhale ndi nzeru zenizeni.
6 Yehova amadziŵa zinthu zambiri kwabasi. Pokhala ‘Mfumu ya nthaŵi zosatha,’ ndiye yekha amene wakhalako kunthaŵi zonse. (Chivumbulutso 15:3) Ndipo kwa zaka zosadziŵika zonsezo, wakhala akudziŵa chilichonse. Baibulo limanena kuti: “Palibe cholengedwa chosaonekera pamaso pake, koma zonse zikhala za pambalambanda ndi zovundukuka pamaso pake pa Iye amene tichita naye.” (Ahebri 4:13; Miyambo 15:3) Pokhala Mlengi, Yehova amazindikira bwino zimene anapanga, ndipo waona zochita zonse za anthu kuchokera pachiyambi pake. Amaona za mumtima wa munthu aliyense, osaphonyapo kalikonse. (1 Mbiri 28:9) Popeza kuti Yehova anatilenga monga anthu okhala ndi ufulu wosankha, iye amasangalala pamene aona kuti tikusankha kuchita zinthu zanzeru pamoyo wathu. Pokhala “Wakumva pemphero,” amamva mapemphero osaŵerengeka panthaŵi ina iliyonse! (Salmo 65:2) Ndipo n’zosachita kunena kuti Yehova amakumbukira zinthu; osaiwala ngakhale pang’ono.
7, 8. Kodi Yehova amasonyeza motani kuti amamvetsetsa zinthu, kuti ndi wozindikira, komanso kuti ndi wanzeru?
7 Yehova sangodziŵa chabe zinthu zochuluka. Amaonanso kugwirizana kwa mfundo zosiyanasiyana, ndipo amazindikira chithunzithunzi chonse chimene mfundo zochuluka kwambiri zikupereka. Amapenda mfundo zonse n’kugamulapo; nasiyanitsa chabwino ndi choipa, chofunika ndi chosafunika. Ndiponso, iye sangoona zapamwamba zokha, amaonanso za mumtima mwenimwenimo. (1 Samueli 16:7) Motero Yehova amamvetsetsa ndiponso amazindikira mmene zinthu zilili. Zimenezi ndi zoposa kungodziŵa zinthuzo. Koma kukhala ndi nzeru kumapambana zonsezo.
8 Munthu wanzeru ndi amene poyamba kugwira ntchito amakhala atasonkhanitsa pamodzi zimene akudziŵa, kuzindikira kwake zinthu, ndi kuzimvetsetsa kwake. Ndipotu, mawu ena a chinenero choyambirira cha m’Baibulo amene atembenuzidwa kuti “nzeru” kwenikweni amatanthauza “kugwira ntchito kothandiza” kapena “nzeru zothandiza.” Motero nzeru za Yehova si mawu chabe ongolankhula. Ndi zothandiza ndipo zimachitikadi. Chifukwa chodziŵa zinthu zambirimbiri ndiponso chifukwa chozimvetsa bwino, Yehova nthaŵi zonse amapanga zosankha zabwino kwambiri ndipo amazichita m’njira yabwino koposa. Imeneyo ndiyotu nzeru yeniyeni! Yehova amasonyeza kuti mawu amene ananena Yesu ndi oona. Yesu anati: “Nzeru iyesedwa yolungama ndi ntchito zake.” (Mateyu 11:19) Ntchito za Yehova m’chilengedwe chonse zimapereka umboni wamphamvu wa nzeru zake.
Umboni wa Nzeru za Mulungu
9, 10. (a) Ndi nzeru zamtundu wanji zimene Yehova amaonetsa, nanga kodi wazisonyeza motani? (b) Kodi ndi motani mmene selo limaperekera umboni wa nzeru za Yehova?
9 Kodi munachitapo kaso ndi luso la mmisiri wina amene amapanga zinthu zokongola zimene zimagwira ntchito bwino? Mmisiri woteroyo alitu ndi nzeru zochititsa chidwi. (Eksodo 31:1-3) Yehova ndiye amapereka nzeru zoterozo ndiponso ndiye mwini wake weniweni. Mfumu Davide ananena za Yehova kuti: ‘Ndikuyamikani chifukwa chakuti chipangidwe changa n’choopsa ndi chodabwitsa; ntchito zanu n’zodabwitsa; moyo wanga uchidziŵa ichi bwino ndithu.’ (Salmo 139:14) Inde, pamene tiphunzira kwambiri za thupi lamunthu, m’pamenenso timazizwa kwambiri ndi nzeru za Yehova.
10 Mwachitsanzo: Moyo wanu unayamba ndi selo limodzi—selo la dzira la amayi anu lomwe linakhwima litaphatikana ndi umuna wa abambo anu. Posakhalitsa, selo limenelo linayamba kugaŵikana. Inuyo, amene munakhalapo chifukwa cha kugaŵikana kumeneko, munapangidwa ndi maselo pafupifupi mabiliyoni 100,000. Maselowo ndi ang’onoang’ono zedi. Maselo pafupifupi 10,000 akhoza kukwanira pa njere ya therere lobala. Komatu, lililonse linalengedwa mocholowana kwambiri. Selo lili ndi tinthu tambirimbiri m’kati mwake kuposa makina kapena fakitale ina iliyonse imene anthu apanga. Akatswiri a sayansi amati selo lili ngati mzinda wa malinga—wokhala ndi zipata zoloŵera ndi zotulukira zoyang’aniridwa bwino, dongosolo la zamaulendo, njira zolankhulirana, malo opanga mphamvu, mafakitale, zipangizo zotayira zonyansa ndi kukonzanso zinthu zogwiritsidwa kale ntchito, dongosolo la chitetezo, ndipo ngakhalenso likulu la mzinda wonse pa phata la selolo. Ndiponso, m’maola ochepa chabe, selo likhoza kudzigaŵa pakati n’kukhala maselo aŵiri ofanana ndendende ndi loyamba lija!
11, 12. (a) Kodi n’chiyani chimachititsa kugaŵikana kwa maselo a mwana yemwe akukula m’mimba mwa amayi ake, ndipo kodi zimenezi zikugwirizana motani ndi Salmo 139:16? (b) Kodi ubongo wa munthu umasonyeza motani kuti ‘tinapangidwa modabwitsa’?
11 N’zoona kuti si maselo onse omwe ali ofanana. Pamene maselo a mwana yemwe ali m’mimba mwa amayi ake akupitiriza kugaŵikana, iwo amayamba kugwira ntchito zosiyanasiyana. Ena amakhala a minyewa imene imatumiza ndi kulandira mauthenga ku ubongo; ena amakhala maselo a mafupa, minofu, magazi, kapena maso. Ndondomeko ya kugaŵikana konseko imakonzedwa mu “laibulale” ya selolo ya mabuku a malangizo a mwana woti abadwe, yotchedwa DNA. N’zopatsa chidwi kuona kuti Davide anauziridwa kunena mawu aŵa kwa Yehova: “Ndisanaumbidwe ine maso anu anandipenya, ziwalo zanga zonse zinalembedwa m’buku mwanu.”—Salmo 139:16.
12 Ziwalo zina zathupi ndi zovuta kwambiri kuzimvetsetsa. Mwachitsanzo, talingalirani za ubongo wa munthu. Anthu ena anena kuti ubongo ndi wovuta kwambiri kuumvetsa mwa zinthu zonse zimene zapezeka m’chilengedwe. Uli ndi maselo a minyewa yotumiza ndi kulandira mauthenga okwana ngati 100 biliyoni—ochuluka pafupifupi ngati nyenyezi zimene zili mu mlalang’amba wathu. Lililonse la maselo amenewo limapanga mphanda masauzande ambirimbiri polumikizana ndi maselo ena. Akatswiri a sayansi amati mu ubongo wa munthu mukhoza kuloŵa chidziŵitso chonse chimene chili mu malaibulale onse a dziko lapansi, komabe amatinso n’kosatheka kudziŵa kuti ungasunge chidziŵitso chochuluka motani. Ngakhale kuti akatswiri a sayansi aphunzira chiwalo ‘chopangidwa modabwitsa’ chimenechi kwa zaka zambirimbiri, amavomera kuti sadzafika pomvetsetsa bwino mmene chimagwirira ntchito.
13, 14. (a) Kodi nyerere ndi zolengedwa zina zimasonyeza motani kuti ndi “zanzeru mwachibadwa,” ndipo kodi zimenezi zimatiphunzitsa chiyani za Mlengi wawo? (b) Kodi n’chifukwa chiyani tinganene kuti zinthu zolengedwa monga ngati utatavu zinapangidwa “mwanzeru”?
13 Komabe, anthu ndi chitsanzo chimodzi chokha cha nzeru za kulenga za Yehova. Salmo 104:24 limati: “Ntchito zanu zichulukadi, Yehova! Munazichita zonse mwanzeru; dziko lapansi lidzala nacho chuma chanu.” Nzeru za Yehova zimaoneka bwino m’cholengedwa chilichonse chimene timaona. Mwachitsanzo, nyerere ndi “zanzeru mwachibadwa.” (Miyambo 30:24, NW) Indedi, nyerere zimalinganiza bwino kwambiri mafunkha awo. M’mafunkha ena, nyerere zimasungamo nsabwe za zomera, n’kumaziyang’anira ndi kumapeza chakudya chake kuchokera ku tizilombo timeneti ngati kuti tizilomboti ndi ziŵeto. Nyerere zina zimakhala ngati alimi; zimakhala ngati “zalima” tomera tinatake tomwe sitichita maluŵa, sitikhala ndi masamba, ndiponso sitikhala tobiriŵira. Zolengedwa zina zambiri zinalinganizidwa kuti mwachibadwa zizichita zinthu zochititsa chidwi kwambiri. Ntchetche ikamauluka imagadabuzikagadabuzika m’njira yoti ngakhale ndege yotsogola kwambiri imene anthu apanga singathe. Mbalame zimasamukira malo ena pogwiritsa ntchito nyenyezi, malo amene kuli mphamvu yokoka yadziko, kapenanso mapu amene zili nawo m’mutu. Akatswiri a sayansi ya zamoyo amatha zaka zambirimbiri akuphunzira makhalidwe ovuta kumvetsetsa amene analinganizidwa m’zolengedwa zimenezi. Koma ndiyetu Wolinganiza waumulunguyo ayenera kukhala wanzerutu kwambiri!
14 A sayansi aphunzira zambiri ku nzeru za kulenga za Yehova. Pali ngakhale gawo lina la uinjiniya limene limafufuza mmene zinthu zachilengedwe zinalinganizidwira ndi kumayesa kupanga zinthu mofananitsa ndi zimene apeza m’chilengedwecho. Mwachitsanzo, inu mungachite chidwi ndi kukongola kwa utatavu wa kangaude. Koma munthu yemwe ndi injiniya amaona utatavuwo monga chinthu cholinganizidwa mwaluso zedi. Mautatavu ena amene amaoneka ngati osalimba n’ngolimba kwambiri kuposa chitsulo kapenanso ulusi wa zovala zimene zipolopolo za mfuti zimalephera kuboola, ngati muyerekeza zofanana kukula kwake. Kodi ndi wolimba motani kwenikweni? Talingalirani kuti mwakulitsa utatavuwo mpaka kukhala waukulu ngati ukonde umene anthu amagwiritsa ntchito posodza ndi bwato. Utatavu woterowo ukhoza kuimitsa ndege imene ikuuluka! Inde, Yehova anazipanga “mwanzeru” zinthu zonsezi.
Nzeru Zimaonekanso M’zinthu Zakuthambo
15, 16. (a) Kodi nyenyezi zakuthambo zimapereka umboni wotani wa nzeru za Yehova? (b) Kodi udindo wa Yehova monga Mtsogoleri Wamkulu wa gulu lalikulu lolinganizidwa bwino la angelo umapereka umboni wotani wa nzeru za Woyang’anira ameneyu?
15 Nzeru za Yehova zimaoneka m’ntchito yake m’chilengedwe chonse. Nyenyezi za kuthambo, zimene tinakambirana kwambiri ndithu m’Mutu 5, sizongomwazikanamwazikana mu mlengalenga monse. Chifukwa cha nzeru za “malamulo a thambo” a Yehova, nyenyezi kumwamba zinaikidwa bwino m’magulumagulu otchedwa milalang’amba yomwe nayonso ili m’magulumagulu, ndipo magulu a milalang’amba amenewo nawonso ali m’magulu akuluakulu kwambiri. (Yobu 38:33, Malembo Oyera) N’zosadabwitsa kuti Yehova amati zinthu zakuthambo zili “khamu”! (Yesaya 40:26) Komabe, pali khamu lina limene limaonetsa bwino kwambiri nzeru za Yehova.
16 Monga tinaonera m’Mutu 4, Mulungu ali ndi dzina la udindo lakuti “Yehova wa makamu” chifukwa cha udindo wake monga Mtsogoleri Wamkulu wa gulu lalikulu lolinganizidwa bwino la zolengedwa zauzimu miyandamiyanda. Umenewu ndi umboni wa mphamvu za Yehova. Nangano nzeru zake zikukhudzidwa bwanji? Lingalirani izi: Yehova limodzi ndi Yesu saleka kugwira ntchito. (Yohane 5:17) Motero tingayembekezere kuti atumiki aungelo a Wam’mwambamwambayo nawonso akhala otangwanidwa nthaŵi zonse. Ndipo kumbukirani kuti iwo ndi oposa anthu popeza kuti ndi anzeru kwambiri ndiponso ndi amphamvu zedi. (Ahebri 1:7; 2:7) Komatu, nthaŵi zonse Yehova wakhala akupatsa angelo onsewo ntchito yokhutiritsa yomwe akhala akugwira mosangalala kwa zaka mabiliyoni ambirimbiri—akhala ‘akuchita mawu ake’ ndi ‘kuchita chomukondweretsa iye.’ (Salmo 103:20, 21) Woyang’anira ameneyu ayeneratu kukhala ndi nzeru zochuluka kwabasi!
Yehova Ndiye “Wanzeru Yekha”
17, 18. N’chifukwa chiyani Baibulo limanena kuti Yehova ndiye “wanzeru Yekha,” nanga n’chifukwa chiyani nzeru zake ziyenera kutipatsa mantha aulemu?
17 Polingalira umboni woterewu, kodi n’zodabwitsa kuti Baibulo limalemekeza kwambiri nzeru za Yehova? Mwachitsanzo, limati Yehova ndiye “wanzeru Yekha.” (Aroma 16:27) Ndi Yehova yekha amene ali ndi nzeru pa chilichonse. Ndiye gwero la nzeru zenizeni zonse. (Miyambo 2:6) Ndicho chifukwa chake Yesu, ngakhale kuti ndiye wanzeru zedi pa zolengedwa zonse za Yehova, sanadalire nzeru zake koma analankhula monga mmene Atate wake anamuuzira.—Yohane 12:48-50.
18 Taonani mmene mtumwi Paulo analongosolera nzeru za Yehova kuti n’zapadera kwambiri. Iye anati: “Ha! kuya kwake kwa kulemera ndi kwa nzeru ndi kwa kudziŵa kwake kwa Mulungu! Osasanthulikadi maweruzo ake, ndi njira zake n’zosalondoleka!” (Aroma 11:33) Mwa kuyamba vesili ndi mawu ofuula akuti “Ha!” Paulo anasonyeza malingaliro amphamvu amene anali nawo mumtima mwake, mantha limodzi ndi ulemu waukulu. Mawu achigiriki akuti “kuya” amene iye anagwiritsa ntchito ndi ofanana kwambiri ndi mawu otanthauza “phompho.” Motero mawu ake amatipatsa chithunzithunzi cha m’maganizo chooneka bwino. Pamene tisinkhasinkha nzeru za Yehova, zimakhala ngati tikuyang’ana m’chidzenje chozama zedi, chimene pansi pake sipaoneka; chakuya komanso chachikulu kwambiri moti sitingathe kudziŵa bwino kukula kwake, ndiponso ndi chokanika kuchifotokoza kaya kuchijambula mwatsatanetsatane. (Salmo 92:5) Kodi mfundo imeneyi siyenera kutichititsa kukhala odzichepetsa?
19, 20. (a) N’chifukwa chiyani chiwombankhanga chili chizindikiro choyenera cha nzeru za Mulungu? (b) Kodi Yehova wasonyeza motani kuti amatha kuona zochitika za m’tsogolo?
19 Yehova ndiye “wanzeru Yekha” mu lingaliro linanso: Ndiye yekha amene akhoza kuona za m’tsogolo. Kumbukirani kuti chiwombankhanga, chomwe chimaona patali, ndicho chimaimira nzeru za Yehova. Chiwombankhanga cha mtundu wofiirira kumutu ndi m’khosi chikhoza kulemera makilogalamu asanu okha basi, komatu maso ake amakhala akuluakulu kuposa a munthu wamkulu. Maso a chiwombankhanga ndi akuthwa kwambiri. Mbalameyi imatha kuona kanthu kakang’ono zedi kamene kali pansi, iyo ili m’mwamba pamtunda wa mamita mahandiredi ochuluka, mwina ngakhalenso makilomita angapo! Nthaŵi ina Yehova mwiniyo anati chiwombankhanga, “maso ake apenya kutali.” (Yobu 39:29, Malembo Oyera) M’lingaliro lofananalo, Yehova akhoza ‘kupenyetsetsa ali kutali’ ndi nthaŵi yochitikira zinthu za m’tsogolo.
20 M’Baibulo muli umboni wochuluka wosonyeza kuti zimenezi n’zoona. Muli maulosi ochuluka kwambiri, kapena kuti mbiri yomwe inalembedwa zochitikazo zisanachitike. Baibulo linaneneratu za zotsatirapo za nkhondo, kuyamba ndi kutha kwa maulamuliro apadziko lonse, ndipo ngakhale maluso amene akazembe ankhondo adzagwiritsa ntchito—m’zochitika zina, zimenezi zinanenedwa kudakali zaka mahandiredi angapo.—Yesaya 44:25–45:4; Danieli 8:2-8, 20-22.
21, 22. (a) N’chifukwa chiyani palibe zifukwa zomveka zonenera kuti Yehova anaoneratu zonse zimene mudzasankha kuchita pamoyo wanu? Perekani fanizo. (b) Kodi timadziŵa bwanji kuti Yehova ndi waubwenzi kapenanso kuti si wouma mtima chifukwa cha nzeru zake?
21 Koma kodi zimenezi zikutanthauza kuti Mulungu anaoneratu kale zimene mudzasankha kuchita m’moyo wanu? Ena amene amaphunzitsa kuti Mulungu amaikiratu zam’tsogolo amayankha kuti inde. Komano, malingaliro amenewo amapeputsa nzeru za Yehova, chifukwa amasonyeza kuti sangalamulire luso lake loona za m’tsogolo. Tiyeni tifanizire motere: Ngati inu mukanakhala ndi mawu anthetemya poimba, kodi bwenzi mukungoimba nthaŵi zonse osalekeza? Ameneŵa akumveka kukhala malingaliro opanda pake, kodi si choncho? Mofananamo, Yehova ali ndi luso lodziŵiratu za m’tsogolo, koma saligwiritsa ntchito nthaŵi zonse. Kuchita zimenezi kungapondereze ufulu wathu wodzisankhira zinthu, ndipo imeneyi ndi mphatso yamtengo wapatali imene Yehova sadzatilanda.—Deuteronomo 30:19, 20.
22 Choipa kwambiri n’chakuti, malingaliro a kuikiratu zam’tsogolo amasonyeza kuti Yehova si waubwenzi, koma kuti ndi wouma mtima, salingalira ena, ndiponso alibe chifundo chifukwa cha nzeru zakezo. Komatu limeneli ndi bodza lamkunkhuniza! Baibulo limaphunzitsa kuti Yehova ndiye “wa mtima wanzeru.” (Yobu 9:4) Sindiye kuti ali ndi mtima weniweni. Koma Baibulo kaŵirikaŵiri limagwiritsa ntchito mawu ameneŵa ponena za makhalidwe enieni a munthu, kuphatikizapo zimene zimamuchititsa kuchita zinthu zina ndiponso mmene amamvera mumtima mwake, monga ngati kukhala ndi chikondi. Motero nzeru za Yehova, mofanana ndi makhalidwe ake ena, zimalamulidwa ndi chikondi.—1 Yohane 4:8.
23. Kodi tiyenera kuchitanji pokhala kuti nzeru za Yehova n’zoposa zathu?
23 Inde, nzeru za Yehova n’zodalirika kotheratu. Zimaposa kwambiri nzeru zathu moti Mawu a Mulungu amatilimbikitsa mwachikondi kuti: “Khulupirira Yehova ndi mtima wako wonse, osachirikizika pa luntha lako; umulemekeze m’njira zako zonse, ndipo Iye adzawongola mayendedwe ako.” (Miyambo 3:5, 6) Tsopano tiyeni tifufuze nzeru za Yehova kuti tithe kuyandikira kwambiri kwa Mulungu wathu wanzeru zonse ameneyu.


text:
MFUNDO ZOTHANDIZA MABANJA | BANJA
Zimene Mwamuna ndi Mkazi Angachite Kuti Asamasiye Kulankhulana Akasemphana Maganizo
VUTO LIMENE LIMAKHALAPO
Kodi zimatheka bwanji kuti anthu amene analonjezana kuti adzakondana nthawi zonse asiye kulankhulana mwina kwa maola kapena kwa masiku angapo? Ena amaona kuti palibe vuto chifukwa sikuti akukangana. Koma nkhani ndiyakuti zimenezi sizimathetsa vuto limene lachititsa kuti asiye kulankhulanako. Komanso onse amakhala osasangalala.
ZIMENE ZIMACHITITSA
Kufuna kubwezera. Anthu ena apabanja amasiya kulankhulana ngati njira yofuna kubwezera. Mwachitsanzo, taganizirani izi: Mwamuna wakonza zoti apite kwinakwake ndi mkazi wake koma sanamuuze. Mkaziyo akukwiya ndi zimenezi ndipo akuuza mwamunayo kuti samuganizira. Mwamunayo akuuza mkaziyo kuti amangodandaula zilizonse. Mkaziyo akutuluka atalusa ndipo akusiya kulankhulana. Kuchita zimenezi kungasonyeze kuti mkaziyo akubwezera zimene mwamuna wakeyo wamuchitira.
Kufuna kuti akuchitireni zimene mukufuna. Anthu ena apabanja amasiya kulankhulana n’cholinga choti apeze zimene akufuna. Mwachitsanzo, taganizirani izi: Mkazi akufuna kuitana makolo ake kuti abwere kunyumba kwawo adzacheze. Mwamuna sakufuna. Kenako mkaziyo akusiya kulankhula ndi mwamuna wake n’cholinga choti mwamunayo alolere zimene mkaziyo akufuna.
N’zoona kuti nthawi zina kusiya kulankhulana kwa kanthawi kumathandiza kuti mtima ukhale m’malo ngati mwasemphana maganizo pa nkhani inayake. N’chifukwa chake Baibulo limati pali “nthawi yokhala chete.” (Mlaliki 3:7) Koma ngati anthu asiya kulankhulana pofuna kubwezera kapena kufuna kuti awachitire zimene akufuna, zimangochititsa kuti anthuwo azingokanganabe komanso kuti asamalemekezane. Ndiye mungatani kuti zimenezi zisakuchitikireni?
ZIMENE MUNGACHITE
Choyamba muyenera kudziwa kuti kusiya kulankhulana chifukwa chakuti mwasemphana maganizo sikuthetsa vuto lililonse. N’zoona kuti nthawi zina kusiya kulankhulana kungachititsedi mnzanuyo kukuchitirani zimene mukufuna kapena kuti mtima wanu uphwe. Koma kodi n’zimene mungafune kuchitira munthu amene munachita kulumbira kuti mudzamukonda? Pali njira zabwino zomwe mungatsatire mukasemphana maganizo m’malo mosiya kulankhulana.
Muzichita zinthu mozindikira. Baibulo limanena kuti chikondi “sichikwiya.” (1 Akorinto 13:4, 5) Choncho, musamafulumire kukwiya mwamuna kapena mkazi wanu akanena mawu monga akuti “Simumamvetsera ndikamalankhula” kapena “Nthawi zonse mumangokhalira kuchedwa.” M’malo mwake muziganizira chimene cham’pangitsa kuti anene mawu amenewo. Mwachitsanzo, ngati mkazi kapena mwamuna wanu atanena kuti “Simumamvetsera ndikamalankhula” angakhale akutanthauza kuti “Ndimaona kuti simumafuna kumva maganizo anga.”—Lemba lothandiza: Miyambo 14:29.
Muziona kuti mkazi kapena mwamuna wanu ndi mnzanu osati mdani wanu
Muzilankhula modekha. Mukamalankhula mokalipirana mkangano umangopitirira. Koma kulankhula modekha kungathandize kuti mkanganowo usapite patali. Buku lina, lakuti Fighting for Your Marriage, linanena kuti: “Kulankhula modekha komanso kuganizira zimene mnzanuyo akunena kungathandize kuti muthetse mkangano.”—Lemba lothandiza: Miyambo 26:20.
Muziganizirana. Baibulo limanena kuti: “Aliyense asamangodzifunira zopindulitsa iye yekha basi, koma zopindulitsanso wina.” (1 Akorinto 10:24) Muyenera kumuona mkazi kapena mwamuna wanu ngati mnzanu osati mdani wanu. Kuchita zimenezi kungakuthandizeni kuti musamangokwiya ndi zilizonse, muzipewa kukangana komanso kuti musamasiye kulankhulana mukasemphana maganizo.—Lemba lothandiza: Mlaliki 7:9.
Kusiya kulankhulana mukasemphana maganizo sikugwirizana ndi zimene Baibulo limaphunzitsa. Ilo limati: “Aliyense wa inu akonde mkazi wake ngati mmene amadzikondera yekha, komanso mkazi azilemekeza kwambiri mwamuna wake.” (Aefeso 5:33) Mungachite bwino kugwirizana ndi mkazi kapena mwamuna wanu kuti mukasemphana maganizo musamasiye kulankhulana zivute zitani.
Onaninso
Kodi Mungapewe Bwanji Kulankhula Mawu Achipongwe?
Kodi mungatani ngati banja lanu lasokonekera chifukwa choti inuyo ndi mkazi kapena mwamuna wanu mumakonda kulankhulana mawu achipongwe?
Muzidalira Kwambiri Mulungu
Kudzifunsa mafunso awiri okha kungathandize kuti banja lanu liziyenda bwino.


text:
Kodi Muyenera Kukhulupirira Utatu?
Anthu oposa 2 biliyoni amanena kuti ndi Akhristu. Ambiri mwa anthu amenewa amapita m’matchalitchi amene amaphunzitsa zoti pali Mulungu Atate, Mulungu Mwana ndi Mulungu mzimu woyera, ndipo zonsezi zimapanga Mulungu mmodzi. Kodi zinatheka bwanji kuti anthu ambiri azikhulupirira chiphunzitso chimenechi? Komanso kodi chimagwirizana ndi zimene Baibulo limaphunzitsa?
BAIBULO linamalizidwa kulembedwa patangopita zaka zochepa atumwi atamwalira. Koma chiphunzitso cha Utatu chinayamba kutchuka patadutsa zaka pafupifupi 200. Chiphunzitsochi chinayamba kutchuka m’chaka cha 325 C.E., pa msonkhano umene unachitika mumzinda wa Nicaea ku Asia Minor, komwe pano ndi ku Iznik, m’dziko la Turkey. Buku lina linanena kuti pa msonkhanowu, akuluakulu azipembedzo anagwirizana zokhazikitsa matanthauzo a ziphunzitso za matchalitchi, kuphatikizapo nkhani yakuti Mulungu ndiponso Khristu ndi ndani. Koma n’chifukwa chiyani iwo anaganiza zokambirana kuti Mulungu komanso Khristu ndi ndani pambuyo poti padutsa zaka 200 Baibulo litamalizidwa kulembedwa? Kodi ndiye kuti Baibulo silifotokoza bwinobwino za Mulungu komanso Yesu?—New Catholic Encyclopedia.
KODI YESU NDI MULUNGU?
Constantine atayamba kulamulira ufumu wonse wa Roma, anthu amene ankati ndi Akhristu anayamba kusiyana maganizo pa nkhani ya Yesu komanso Mulungu. Ena ankanena kuti Yesu ndi Mulungu pomwe ena ankati Yesu analengedwa ndi Mulungu. Pofuna kuthetsa nkhaniyi, Constantine analamula atsogoleri azipembedzo kuti akumane pamodzi ku Nicaea. Constantine sanachite zimenezi n’cholinga choti adziwe zoona zenizeni za nkhaniyi, koma ankangofuna kuti nkhani za chipembedzo zisagawanitse ufumu wake.
“Kwa ife Mulungu alipo mmodzi yekha basi.”—1 Akorinto 8:6
Choncho iye anapempha mabishopu kuti agwirizane chimodzi koma zinakanika. Kenako Constantine anauza anthu omwe anali pa msonkhanowo kuti angotsatira mfundo yoti Yesu ndi “munthu mmodzi” (homoousios) ndi Atate, yomwe inali yosamveka. Mfundo imeneyi inapangitsa kuti matchalitchi ambiri ayambe kukhulupirira Utatu. Pofika chakumapeto kwa zaka za m’ma 300 C.E., chiphunzitso cha Utatu chinali chitatchuka kwambiri ngati mmene chilili masiku ano ndipo pa nthawi imeneyi anthu anali atayamba kukhulupiriranso kuti mzimu woyera ndi mbali ya mulungu ameneyu.
N’CHIFUKWA CHIYANI NKHANIYI IKUKUKHUDZANI?
Yesu ananena kuti: “Olambira oona adzalambira Atate motsogoleredwa . . . ndi choonadi.” (Yohane 4:23) Choonadi chimenechi chimapezeka m’Baibulo. (Yohane 17:17) Kodi Baibulo limaphunzitsa kuti Atate, Mwana komanso mzimu woyera amapanga Mulungu mmodzi?
Choyamba, mawu akuti “Utatu” sapezeka m’Baibulo. Chachiwiri, Yesu sananenepo kuti ndi wofanana ndi Mulungu. Koma m’malomwake Yesu ankalambira Mulungu. (Luka 22:41-44) Umboni wachitatu ndi mmene Yesu ankaonera ophunzira ake. Yesu ataukitsidwa anatchula ophunzira ake kuti ndi “abale” ake. (Mateyu 28:10) Ngati Mulungu ndi Yesu ali ofanana, kodi zimenezi zikutanthauza kuti ophunzira a Yesu analinso abale ake a Mulungu Wamphamvuyonse? Ayi. Koma chifukwa chakuti ophunzira akewo ankakhulupirira Yesu, yemwe ndi Mwana wapadera kwambiri wa Mulungu, nawonso ankatchedwa ana a Mulungu. (Agalatiya 3:26) Taonani kusiyana pakati pa zimene Baibulo limanena ndi zimene atsogoleri azipembedzo anagwirizana pa msonkhano wa ku Nicaea.
Zimene anagwirizana:
“Timakhulupirira . . . mwa Ambuye mmodzi Yesu Khristu . . . kuti ndi munthu mmodzi ndi Atateyo, Mulungu wochokera kwa Mulungu, kuunika kochokera ku kuunika, Mulungu woona wochokera kwa Mulungu woona.”
Zimene Baibulo limanena:
“Atate ndi wamkulu kuposa ine [Yesu].”—Yohane 14:28.
“Ine [Yesu] ndikukwera kwa Atate wanga ndi Atate wanu, kwa Mulungu wanga ndi Mulungu wanu.”—Yohane 20:17.
“Kwa ife Mulungu alipo mmodzi yekha basi amene ndi Atate.”—1 Akorinto 8:6.
“Atamandike Mulungu amenenso ndi Atate wa Ambuye wathu Yesu Khristu.”—1 Petulo 1:3.
“Izi ndi zimene akunena Ame [Yesu], . . . woyamba wa chilengedwe cha Mulungu.”—Chivumbulutso 3:14. *
^ ndime 17 Buku lakuti, Kodi Baibulo Limaphunzitsa Chiyani Kwenikweni? muli mutu wakuti: “Kodi Zoona Zenizeni za Mulungu N’zotani?” ndi wakuti “Kodi Yesu Kristu Ndani?” Kuti mupeze bukuli mukhoza kupempha aliyense wa Mboni za Yehova kapena mukhoza kuliwerenga pa webusaiti ya www.jw.org.


text:
Kugwiritsa Ntchito Zithunzi Pothandiza Anthu Owerenga Mabuku Athu
Mabuku ambiri a Mboni za Yehova amakhala ndi zithunzi za mitundu yosiyanasiyana zimene zimafotokozera nkhani za m’mabukuwo. Koma m’mbuyomu, sikuti m’mabuku athu ambiri munkakhala zithunzi. Mwachitsanzo, magazini yoyambirira yachingelezi imene inkatchedwa kuti Zion’s Watch Tower, yomwe inatuluka chaka cha 1879, inalibe zithunzi. Kwa zaka zambiri mabuku athu ankangokhala ndi nkhani basi. Munkangopezeka chithunzi cha mtundu wakuda ndi woyera mwa apo ndi apo.
Masiku ano, m’mabuku athu mumakhala zithunzi zambiri. Zithunzi zambiri zimene mumaziona m’mabuku athu komanso pawebusaitiyi zimajambulidwa ndi akatswiri athu odziwa kujambula pamanja komanso ndi kamera. Akatswiriwa amafufuza mosamala kwambiri kuti ajambule zithunzi zophunzitsa zinthu zofunika kwambiri zokhudza mbiri yakale komanso mfundo zoona zimene Baibulo limaphunzitsa.
Mwachitsanzo taonani chithunzi chimene chasonyezedwa m’nkhaniyi, chomwe chikupezekanso m’mutu 19 wa buku lakuti ‘Kuchitira Umboni Mokwanira za Ufumu wa Mulungu.’ Chithunzichi chikusonyeza mzinda wakale wa Korinto. Mogwirizana ndi zimene chaputala 18 cha buku la Machitidwe chimanena, Paulo waimirira kumpando woweruzira milandu. Zimene akatswiri ofufuza zinthu zakale anapeza zinathandiza anthu amene anajambula chithunzichi kuti adziwe mmene malowo analili komanso mtundu wa miyala ya mabo imene anapangira malo oweruzira milandu, amene mwina Paulo anakaonekera pamaso pa Galiyo. Zimene akatswiri ofufuzawo anapeza zinathandizanso anthu ojambula zithunziwo kudziwa zinthu zina zokhudza zovala zimene anthu a ku Roma ankavala m’nthawi ya atumwi. N’chifukwa chake mukuona kuti Galiyo, yemwe akuoneka pakati pa chithunzicho, akuoneka atavala zovala zachifumu. Iye wavala mkanjo woyera wachifumu wokhala ndi mzera waukulu wapepo, komanso wakoleka nsalu yoyera paphewa lake yokhalanso ndi mzera wapepo. Wavalanso nsapato yooneka ngati jombo. Akatswiri ofufuza zinthu zakalewo ananena kuti Galiyo akakhala pampando woweruzira milandu womwe unkatchedwa kuti be’ma, ankayang’ana kumpoto chakumadzulo. Zimenezi zinathandiza ojambula kuona mbali yoti kuwala kuoneke kwambiri.
Kusunga Zithunzi Mwadongosolo
Zithunzi zimene zajambulidwa timazisunga mwanjira yakuti tisamavutike kuzipeza tikamafufuza nkhani kapena tikafuna kuzigwiritsanso ntchito m’mabuku ena. Kwa zaka zambiri m’mbuyomu, tinkasunga zithunzi zojambulidwa pamanja m’maenvelopu akuluakulu potengera mabuku amene munali zithunzizo. Zithunzi zojambulidwa ndi kamera zinkasungidwa potengera nkhani imene zithunzizo zikufotokoza. Chifukwa chakuti zithunzizi zinayamba kuchuluka, zinkakhala zovuta kupeza chithunzi chikakhala kuti chikufunika kuchigwiritsanso ntchito.
M’chaka cha 1991, tinamaliza kukonza pulogalamu ya pakompyuta yothandiza kosunga zithunzi komanso kuzipeza mosavuta ngati zikufunika. Mu pulogalamuyi, yomwe m’chingelezi imatchedwa kuti Image Services System, panopa tinasungamo zithunzi zoposa 440,000. Kuwonjezera pa zithunzi zimene zinatulutsidwa kale m’mabuku athu, mu pulogalamuyi munasungidwanso zithunzi masauzande ambiri zimene zidzagwiritsidwe ntchito m’tsogolo.
Mu pulogalamuyi mumasungidwanso zinthu zokhudza zithunzi monga nthawi komanso malo ojambulira, ndiponso mayina a anthu amene anajambulidwa. Zimenezi zimathandiza kuti tisamavutike kupeza chithunzi choyenerera chimene chinajambulidwa kale kuti chigwiritsidwenso ntchito m’buku latsopano.
Nthawi zina timapempha chilolezo choti tigwiritsire ntchito zithunzi zochokera ku mabungwe osiyanasiyana. Mwachitsanzo, tiyerekeze kuti tikufuna chithunzi chosonyeza maring’i a pulaneti lotchedwa Saturn kuti tichigwiritse ntchito m’magazini ya Galamukani! Anthu amene ali m’dipatimenti yoona za zithunzi amafufuza chithunzi choyenera kenako amapempha chilolezo kwa amene anajambula chithunzicho. Poganizira za ntchito yathu ya padziko lonse yophunzitsa anthu Baibulo, ena amatiloleza kugwiritsa ntchito zithunzi zawo popanda kulipira. Ena amatiuza kuti tiwalipire kapena tilembe kuti chithunzicho anajambula ndi iwowo. Tikagwirizana, chithunzicho chimagwiritsidwa ntchito m’buku komanso timachisunga mu pulogalamu yathu yosungira zithunzi.
Masiku ano, mbali yaikulu m’mabuku athu ena imakhala ya zithunzi. Mwachitsanzo, pawebusaiti ino pamakhala nkhani zotchedwa Zithunzi Zofotokoza Nkhani za m’Baibulo. Tilinso ndi timabuku topezeka pawebusaiti komanso tosindikizidwa timene timakhala ndi zithunzi zosiyanasiyana monga kabuku kakuti Mverani Mulungu. Zinthu zimenezi zimatiphunzitsa mfundo zofunika kwambiri koma zimakhala ndi mawu ochepa. Mabuku athu onse komanso zinthu zina, kaya zofalitsidwa pawebusaiti ino kapena zochita kusindikizidwa, zimafotokoza nkhani za m’Baibulo.


text:
Zochitika Padzikoli
United states
Pofuna kuchepetsa ngozi, apolisi ena akumagwiritsa ntchito zipangizo zamakono akafuna kugwira magalimoto a zigawenga komanso a madalaivala ophwanya malamulo a pamsewu. Njira ina imene akuyesa ndi yoti akumaika chipangizo chinachake kutsogolo kwa magalimoto a apolisi. Akaona galimoto imene akufuna kuigwira, amasindikiza kabatani kamene kamachititsa kuti kanthu kenakake katuluke mwamphamvu n’kukamata pagalimoto yothamangitsidwayo. Zikatere, apolisiwo amatha kuona galimotoyo kulikonse kumene ikupita ndipo angathe kuigwira popanda kuithamangitsa pa liwiro loopsa.
India
Kafukufuku wina anasonyeza kuti ku India, pa ola lililonse mzimayi amaphedwa chifukwa cha mikangano yokhudza malowolo amene banja la mkazi limapereka ku banja la mwamuna. Ngakhale kuti boma limaletsa kulandira kapena kupereka malowolo, m’chaka cha 2012 azimayi oposa 8,200 anaphedwa chifukwa choti mwamuna wawo kapena achibale ake ankaona kuti malowolo amene anapatsidwa anali osakwanira.
Switzerland
Anthu ena ofufuza za mbalame anamangirira tizipangizo tinatake ku mbalame zitatu zotchedwa alpine swift zomwe anazipeza pamalo amene zimaswera. Tizipangizoti tinawathandiza kudziwa kuti mbalamezi zinauluka kupita ku Africa ndipo zinauluka kwa masiku oposa 200 osaima paliponse. Poyamba anthu ankakhulupirira kuti nyama za m’madzi zokha ndi zimene zimayenda mtunda wautali chonchi osapumira.
Horn of Africa
Kuyambira mu April 2005 mpaka December 2012, zigawenga zapanyanja zinalanda sitima zapamadzi zokwana 179 m’dera la Horn of Africa. Pa kafukufuku amene a banki yaikulu ya padziko lonse anachita, anapeza kuti zigawengazi zinapatsidwa ndalama zokwana madola 413 miliyoni a ku America kuti zibweze sitimazo.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
41 “Kodi ungawedze ng’ona+ ndi mbedza?
Kapena ungamange lilime lake ndi chingwe?
2 Kodi ungaike chingwe cha udzu m’mphuno mwake?+
Kapena kodi ungaboole nsagwada zake ndi minga?
3 Kodi iyo ingachonderere kambirimbiri kwa iwe,
Kapena kodi ingalankhule nawe mofatsa?
4 Kodi ingachite nawe pangano,
Kuti uitenge ngati kapolo mpaka kalekale?
5 Kodi ungasewere nayo ngati mbalame,
Kapena kodi ungaimange kuti izisangalatsa ana ako aakazi?
6 Kodi ochita malonda angaigule posinthanitsa ndi chinthu china?
Kodi angaigawe pakati pa amalonda?
7 Kodi ungadzaze khungu lake ndi ntcheto,+
Kapena mutu wake ndi mikondo yophera nsomba?
8 Ika dzanja lako pa iyo.
Kumbukira nkhondoyo. Usadzachitenso.
9 Ndithu, zimene munthu anali kuyembekezera adzakhumudwa nazo,
Komanso adzagwa pansi akangoiona.
10 Palibe angalimbe mtima kuti aipute.
Kodi ndani angaimitsane nane?+
11 Ndani wayamba kundipatsa kanthu, kuti ndim’patse mphoto?+
Zinthu zonse za pansi pa thambo ndi zanga.+
12 Sindikhala chete osanena za ziwalo zake,
Kapena za mphamvu zake ndi kukongola kwa thupi lake loumbidwa bwino.
13 Ndani angaivule chovala chake?
Ndani angalowe pakati pa nsagwada zake?
14 Ndani watsegula zitseko za kumaso kwake?
Mano ake onse ndi ochititsa mantha.
15 Mizere ya mamba ake ndiyo kudzikuza kwake.
Iwo ndi otsekeka ngati anachita kuwamatirira pamodzi.
16 Ndi othithikana kwambiri,
Moti ngakhale mpweya sungadutse pakati pawo.
17 Onse anamatirirana.
Anagwirana ndipo sizingatheke kuwalekanitsa.
18 Ikamatulutsa mpweya, pamaoneka kuwala.
Maso ake ali ngati kuwala kwa m’bandakucha.
19 M’kamwa mwake mumatuluka kung’anima kwa mphezi,
Ngakhale moto wothetheka umatulukamo.
20 M’mphuno mwake mumatuluka utsi,
Ngati ng’anjo imene yayatsidwa ndi udzu.
21 Moyo wake umayatsa makala.
Ngakhale lawi la moto limatuluka m’kamwa mwake.
22 M’khosi mwake mumakhala mphamvu,
Ndipo pamaso pake, kutaya mtima kumadumpha.
23 Minofu yake yokwinyika imamatana.
Imakhala ngati anaiumbira pomwepo ndipo sisunthika.
24 Mtima wake anauumba kuti ukhale wolimba ngati mwala.
Anauumbadi ngati mwala wapansi wa mphero.
25 Ikadzuka, amphamvu amachita mantha.+
Ikathedwa nzeru, amadabwa kwambiri.
26 Lupanga silitha kuigonjetsa,
Ngakhalenso mkondo, mpaliro, kapena muvi.+
27 Chitsulo+ imangochiona ngati udzu,
Ndipo mkuwa imangouona ngati mtengo wowola.
28 Muvi suithamangitsa.
Miyala yoponya ndi gulaye+ imasanduka mapesi kwa iyo.
29 Chibonga imangochiona ngati phesi.+
Imaseka ikamva phokoso la nthungo.
30 Kumimba kwake kuli ngati timapale tosongoka.
Imayala chopunthira mbewu+ pamatope.
31 Imachititsa madzi akuya kuwira ngati mphika.
Imachititsa nyanja kukhala ngati mphika wa mafuta onunkhira.
32 Imachititsa njira kuwala m’mbuyo mwake.
Munthu angaone madzi akuya ngati kuti ndi imvi.
33 Pafumbi palibe chofanana nayo.
Iyo inapangidwa kuti isamachite mantha.
34 Imaona chilichonse chokwezeka.
Iyo ndi mfumu ya zilombo zonse zakutchire.”
Patsani ena
Patsani ena
Yobu 41
Baibulo la Dziko Latsopano la Malemba Opatulika
https://www.jw.org/finder?docid=1011452&Book=18&Chapter=41&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D18%26Chapter%3D41%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MOYO WATHU WACHIKHRISTU
Tizikhala Moyo Wosalira Zambiri Kuti Tizitumikira Bwino Mulungu
Masiku ano pali zinthu zambiri zomwe zingatilepheretse kuchita zinthu zofunika. Mwachitsanzo, pamafunika nthawi komanso mphamvu kuti munthu apite kukagula zinthu, alipire zimene wagula, akonzetse komanso kuteteza zinthuzo kuti ena asamubere. Yesu ankakhala moyo wosalira zambiri chifukwa sankafuna kuti zinthu zina zimulepheretse kuchita utumiki wake.
Kodi ndi zinthu ziti zimene mukufuna kusintha pa moyo wanu kuti muzichita zambiri mu utumiki? Kodi mungasinthe zinthu zina ndi zina kuti munthu wina wa m’banja lanu ayambe upainiya? Ngati panopa mumachita kale utumiki wa nthawi zonse, kodi mwayamba kulola kuti zinthu zina zikulepheretseni kuchita zinthu zofunika kwambiri? Munthu amene amatumikira Yehova amasangalala kwambiri ngati amakhala moyo wosalira zambiri.
Lembani zimene mungachite kuti muzikhala moyo wosalira zambiri.